text:
Í dag var flaggdagshald á Vaglinum í Havn, eins og í flestu bygdum kring landið. Í Havn helt Eydna Skaale flaggdagsrøðuna, eftir at grønir og gulir skótar og Havnar Hornorkestur høvdu marsjerað inn á Vaglið.
Hetta er dagurin, tá hvørt flagg er vundið á stong, og dagurin, tá fotografar næstan fara á flog, meðan Rasmus undrast, soleiðis sum hann hevur gjørt á hvørjum ári, umgyrdur av leinkjum.
So kemur flaggdagsskrúðgongan oman eftir Niels Finsensgøtu, skótarnir fremst og síðan Hornorkestrið.
Nú er at skunda sær av vegnum, hóast lítlibeiggi misti flaggið.
Sólin glampar, lotið er kalt, men tað er turt og børnini eru spent at sleppa at flagga.
So hevur Ólavur Olsen savnað Hornorkestrið undir Gamla Bókahandili, og biður øll verða klár við hornum og trummum at spæla Flaggsangin, Sjá tú blánar. Lærarin og skaldið Hans Andrias Djurhuus setti í 1920 orð til lagið, sum er ein svenskur marsjur, Engelbrecthsmarchen, sum Gunnar Mikkelsen seinni gjørdi egið lag til.
Sjálvur helt Hans Andrias ólavsøkurøðu fyri stórari mannamúgvu í 1931. Omanfyri sæst hann við flaggandi og matrósaklæddum skúlabørnum í Conradsbrekku tað árið, tað er har ið Gríms Kambansgøta og Bøgøta møtast við Smiðjuna í Lítluvík. So hevur Ólavur Olsen sligið tónan á Vaglinum, Flaggsangurin er klárur.
Súsanna hjá Oddmar og Jonny stendur næst við talarastólin.
Umframt Ólav Clementsen á Bókahandilstrappuni, eru grannarnir, tónafeðgarnir Martin og Sakaris, eisini komnir oman á Vaglið, at hoyra, síggja og fáa inspiratión til nýggj listarlig avrik. Til vinstru er Eirikur Skála úr Tórshavnar Big Band.
So kemur røðan, sum øll hava bíðað eftir. Við deyvatulki kemur ein væluppløgd Eydna Skaale upp á flagglitta pallin hjá Tórshavnar kommunu.
Eydna er ráðgevi í retorikki, hevur fyritøkuna Retorika, og hevur arbeitt sum journalistur. Retorisku evnini hoyrast beinanvegin, so væl hon dugir at bera orðini fram, skilliga í hóskandi stevi og altíð við røttu áherðsluni. Røðan, sum varð útvarpað, byggir á skonnartina Sannu, sum er í New York við føroyskum flaggi undir krígnum, har abbi Eydnu er umborð. Hugurin hjá lurtaranum er fangaður, og evnið, sum í byrjanini er persónligt, er brett út fyri fjøldini. Tjóðaskapur og at møta tí fremmanda, eisini á Facebook, har vit aldri uppsøkja onnur enn tey, ið hava somu meiningar sum vit. Frálíkt. Les røðuna niðanfyri:
Góðu áhoyrarar!
Vit eru í New York. Árið er 1940. Tað er 12. november, tað er kalt, og tað hongur eitt regntungt tám yvir bryggjuna, har vit eru stødd.
Her liggja nógv skip úr øllum heiminum. Men.. nú dagar ein svørt skonnart fram úr tokuni. Við fyrsta eygnakast er hon sum aðrar skonnartir. Men hyggja vit nærri, nú hon nærkast landi, síggja vit, at har er okkurt, sum brýtur frá. Okkurt, sum fangar eygað. Sum vit ikki hava sæð fyrr.
Tað er tað stóra silkiflaggið. Hvítt, blátt og reytt – við eyðkenda norðurlendska krossinum.
Á bryggjuni í New York steðga fólk á og skimast forvitin. Tað, sum er øðrvísi, vekir teirra
áhuga, tí tey vita, at tað kann víðka sjónarringin.
Umborð á skonnartini, sum eitur Sanna, skimast manningin forvitin afturímóti. Ein av manningini er abbi mín. Hann er 30 ár, og hann tók av, tá møguleikin beyðst at royna nýggjar leiðir við farmasigling í Amerika, nú kríggið herjar í Evropa.
Sanna er fyrsta føroyska skipið nakrantíð í USA, og tað eru fáir mánaðir síðani, at Merkið var viðurkent sum almenna flagg føroyinga.
Tað var tí hátíðarligt, tá abbi – áraka frælsisgudinnuna – spakuliga vant nýseymaða Merkið í húnarhátt. Tað er eisini hátíðarligt, nú teir kunnu leggja at, sum føroyingar. Teir eru komnir til Amerika, landið, teir hava hoyrt so nógv um.
Á bryggjuni er tað hinvegin eingin, sum hevur hoyrt um Føroyar.
Heldur ikki tann journalisturin, sum gongur har í síni støðugu søkjan eftir søgum.
Hetta vakra, ókenda, flaggið dregur hann umborð. Við opinleika og áhuga spyr hann og lurtar, meðan manningin sigur frá um Føroyar og føroyingar. Um málið, um mentanina og um Merkið.
Journalisturin er fegin. Hann hevur fingið sína søgu. Og avísin er ikki meiri enn útkomin, nú kemur ein stríður streymur av fólki oman á bryggjuna.
Har eru amerikanarar av ymsum uppruna og evropearar úr ymsum londum.
Og her eru sanniliga eisini fleiri føroyingar. Enntá sambygdamenn, sum búgva í somu uppgongd, men ikki vistu av hvør øðrum. Flaggið førir teir saman her vestan hav.
Í 40 dagar liggur Sanna í New York – og hesa tíðina hittist heimurin umborð á føroysku skonnartini. Fólkini her virðismeta ymsar hugsanir og eggja til opið samskifti.
Tey tykkara, sum ferðast nógv, vita, at Merkið enn í dag vekir áhuga úti í heimi. Og sjálvt um tíðirnar eru broyttar, sjálvt um vit hava google, har vit kunnu leita okkum alla hugsandi vitan, so er tað einki, sum lærir okkum so nógv, sum at lurta eftir fremmandum menniskjum við øðrvísi hugsanum, førleikum og mátum at liva uppá.
Tá vit hitta aðrar heimsfatanir, kunnu vit seta okkara egnu heimsfatan í perspektiv. Tað er tá, vit kunnu definera, hvørji vit sjálvi eru.
Og Føroyar eru enn forvitnisligar. Tá eg las í Spania plagdu mínar lestrarvinkonur frá ymsum londum at siga: Eydna – fortel okkum eitt sindur um Føroyar.
Hugtiknar lurtaðu tær, meðan eg greiddi frá um tann føroyska lívsmátan. Um bilar, sum verða parkeraðir við lyklunum í. Um mammur, sum óttaleysar seta barnavognin útum. Um seyðaslakt og grindadráp og ólæstar hjallar.
Og við at greiða teimum frá – og lurta eftir teirra søgum afturímóti – lærdi eg eina rúgvu um, hvat tað inniber at vera føroyingur.
Soleiðis eru útlendingar í stóran mun, tá føroyingar koma út í heim.
***
Men tá skonnartin Sanna kom aftur til Føroya, tímdu føroyingar ikki líka væl at hoyra um New Yorkbúgvar, sum New Yorkbúgvar tímdu at hoyra um føroyingar.
Sjálvt um abbi allar sínar dagar tosaði um ymiskt, sum hann hevði lært í Amerika, vóru tað fáir føroyingar, sum spurdu eftir lærdóminum og upplivingunum.
Onkuntíð bleiv tað eisini beinleiðis flent hart.
Til dømis, tá hann aftur heima í Vági fortaldi, at hann hevði sæð eina maskinu, sum kundi vaska klæðir. Tá hoknaði ein vágsdama, sum hon flenti. Hon visti, at tað vóru vaskibretti og armkreftir, sum vaskaðu klæðini – ikki maskinur.
“Jaaaa, hoyr nú hann.– sig mer: hvussu skal maskinan kunna vita - tá tú rættir henni einar skitnar buksur - um tað er reyvin ella knøini, sum skulja skrubbast?”
Sum heild flentu føroyingar tortrúnir at tí, sum var øðrvísi.
Tað var ikki so løgið, tí sambandið við umheimin var avmarkað. Og í einstáttaða føroyska samfelagnum góvu fáir føroyingar sær far um virði í ymisleikanum. Tí øll vóru í stóran mun eins.
Og tað er jú ikki fyrr enn tú møtir tí, sum er øðrvísi, at tú kanst síggja, hvussu tað í grundini er hjá tær.
Í dag eru føroyingar tilvitaðir um, hvat hendir í stóru verð. Vit ferðast nógv, vit vita nógv – og við tumlinum navigera vit lætt um allan heimin.
Men framvegis duga vit nakað illa at vera sum journalisturin umborð á Sannu.
Tá fremmandafólk koma hendaveg, eru vit ofta skjót at práta við tey. Men vit gera tað sjáldan fyri at læra nakað um tey.
»Hvat halda tit um Føroyar«, spyrja vit, áðrenn tey hava fingið baggaguna av kuffertbandinum.
Hvat tey annars hava við sær av viðføri – hvat tey hugsa og halda, hvat tey hava upplivað, og hvussu tey gera tingini, hevur ofta ikki eins stóran áhuga fyri okkum.
Teirra heimsfatan verður bjóðað av, tá hon hittir okkara. Men okkara heimsfatan verður ikki bjóðað av, fyrr enn vit opin og forvitin spyrja.
Í dag er tað 70. ferð, at vit hátíðarhilda Merkið á flaggdegnum.
Og tað er blivið nógv rúmligari í Føroyum. Her eru nógvar ymsar áskoðanir. Nógv ymisk lívssløg.
Tað kann vera ein styrki. Men tá Merkið nú blaktrar í føroyska vindinum, er tað so yvir einum samfelagi, sum virðismetir fjølbroyttar førleikar og hugsanir – við fríum og opnum samskifti?
Eg havi hug at vísa til tann stóra bólkin av tilflytarum, sum í dag býr í Føroyum. Serliga kvinnur, sum eru giftar føroyingum. Teirra børn eru partur av næsta føroyska ættarliðnum. Og skulu vit sleppa undan eini djúpari gjógv í okkara samfelagi, mugu bæði tær og børnini kenna seg heima undir Merkinum. Hóast tær hava eitt annað føðiland og annað viðføri, búgva tær nú her.
Í fluttari merking eru tær sum ein skonnart, fullfermd við øðrvísi hugsan og íblástri, sum vit kundu lært meiri av, enn vit gera.
Og hyggið eisini at teimum føroyingum, sum so ella so bróta frá – til dømis tey, sum bera brek ella hava skerdar førleikar – men sum ikki sleppa at nýta teir førleikarnar, tey hóast alt hava. Undir Merkinum í dag biðja tey um atkomumøguleikar. Ikki bara í mun til trappur, trin og wc - men eisini í mun til arbeiði og frítíð. Í mun til bústaðir. Eisini tey eru fullfermd við øðrvísi hugsan og førleikum, sum vit øll burdu fingið bæði gagn og gleði av.
Hvat er tað, sum ger, at tey enda uttanfyri? Svarið finst í okkara samskifti. Tosa vit VIÐ ella UM tilflytararnar? Tosa vit VIÐ ella UM tey, ið til dømis bera brek. Lurta vit?
Hyggja vit at okkara kjakmentan, síggja vit, at vit ofta tosa VIÐ okkara meiningsfelagar, og UM tey, ið víkja frá okkara fatan ella hugsan.
Ofta eru vit fastlæst í hvør sínari grøv, uttan hug, dirvi ella vilja at lurta eftir, hvat hini hava at siga.
Opið og sakligt kjak hvessir okkara tilvit. Tað er gott við virðiligari mótstøðu í kjakinum. Og tað er gott við lívligum kjaki.
Men serliga á sosialu miðlunum er eyðsýnt, hvussu okkara kjak ofta er stýrt av fordómum. Og fordómar eru tað øvugta av opinleika. Skotgravirnar eru djúpar, og vit síggja tær allastaðni: Politiskt, átrúnaðarliga, geografiskt – you name it.
Hendan runublakingin amputerar kjakið, tí tað eru so nógvar røddir – serliga kvinnuligar - sum tá tagna. Og tað er jú, tá vit lurta eftir øðrum, at vit læra mest – eisini um okkum sjálvi.
Eg havi hug at spyrja: Nær hevur tú seinast lurtað eftir einum, tú veist, tú ert ósamd við – ikki við tí fyri eygað at svara aftur – men bara fyri at lurta – og kanska eisini læra?
Eg spyrji, tí eg veit, at vit her heima hava lyndi til at standa saman við teimum, sum líkjast okkum sjálvum.
***
Og tað er harmiligt, tí túrurin hjá Sannu til Amerika er í sær sjálvum eitt gott dømi um, hví tað styrkir okkum, tá vit duga virða aðrar hugsanir og førleikar.
Skuldu teir náa Amerika, mátti ein fyrst hugsa heilt øðrvísi og gera av at royna tað. Onkur mátti navigera. Ein mátti kokkast. Nakrir máttu handfara segl og motor.
Bara við greiðum samskifti kundu teir vinna á vandunum í baldruta Atlantshavi - á vetrartíð og í støðugum vanda fyri kavbátum. Ósemjur vóru ivaleyst, men manningin legði seg ikki í hvør sítt borð at rópa eftir hvørjum øðrum. (uttan annars at samanbera við okkara høga løgting yvirhøvur)
Jú ymiskari teir vóru, og jú betri teir lurtaðu hvør eftir øðrum, jú størri var møguleikin fyri, at teir vunnu fram.
Og tá hetta er galdandi fyri eina so lutfalsliga einfalda eind, sum eina skipsmanning, so mikið meiri er tað galdandi fyri eina so samansetta eind, sum eitt samfelag.
***
Góðu áhoyrarar,
Merkið spyr ikki um húðarlit ella uppruna. Tað spyr ikki um, hvat vit megna. Ella hvat vit halda. Tað spyr, hvussu vit kenna okkum.
Tí Merkið er súmbolið uppá ta kensluna, sum ger okkum til føroyingar, sama hvønn førning vit hava. Og tann kenslan, sum ger okkum til føroyingar, verður styrkt, tá vit tora at lurta eftir teimum, sum eru øðrvísi enn vit. Og - tá vit tora at sameinast í okkara fjølbroytni.
Umborð á Sannu vóru ymiskir menn. Ymsar áskoðanir. Ymsar bakgrundir. Men teir høvdu sama stavnhald, og teir kendu seg heima undir Merkinum. Bæði einsamallir á víðum havi – og tá teir løgdu at í Amerika.
Í dag standa vit saman undir Merkinum á markamótinum við aðrar tjóðir.
Tað hevði eisini verið ein fyrimunur, um vit dugdu betri at sameinst í okkara fjølbroytni her heima.
Tí, sum Martin Luther King skal hava sagt:
Vit eru kanska komin higar við ymsum skipum – men nú eru vit í sama báti.
Takk fyri – og góðan flaggdag!
So hyggja vit omaneftir í Vágsbotn, har fornbilafelagið Ellisakfør stendur á rað við tveimum svørtum 90 ára gomlum amerikanskum Fordum, Barbara stendur á tí fremra, og síðan tveimum marglittum fronskum Citroen vøruvognum, sum anga av hotdog og summarfestivali, nú eta stendur á reyða vegginum.
Síðan er ein grønur Pontiac sum tikin úr amerikanska vegjaðarafilminum um postmannin, sum altíð ringir tvær ferðir innan hann fær sær.
Eins flaggskrýddur er bretsktgrái Rolls Royce'urin í Tórsgøtu.
Hond upp undir kinn, niður á tangan á klassisku Triumph motorsúkkluni, bíðar Sonne tolin á parkeringsplássinum millum Sjómansheimið og Posthúsið, sum einaferð var.
Og nú vit møtast á hesum leiðum, fellir tosið sjálvandi inn á Útvarpið, Bryggjubakka og Facebook. Ikki bara tí at vit onkuntíð ótu morgunmat á Sjómansheiminum, men mest tí, at í næsta bili í Tórsgøtu, einum ljósabláum Volvo Amazon 121, er eitt Blaupunkt radio. Bakljósini á næsta bili, sum er ein myrkabláur Opel Kadett, speglast í Amazonrútinum.
Fyri linsuni eru nú tveir amerikanskir Mustang, eitt av mest hugtakandi modellum á øllum asfalti, her í eini gulari og eini svartari útgávu.
Og nú vit nevndu týska kvalitetsmerkið Blaupunkt, so kemur Hans Jákup Mikkelsen framvið, setir seg inn í ein reyðbretskan Ford Anglia frá 63 og startar. Hett er mest sermerkta snið í Havnargøtum í dag. Nú eg síggi ein barnavogn í baksýni, gongur upp fyri mær, hvar inspiratiónin til Angliasniðið er komin, í hvussu er tá tað regnar.
So eru bara tær báðar fólkavognsboblurnar eftir, ein gul og blómusprøklut, og hin aftara við so brølandi stórum motori, at eg hvøkki við. So eru øll ellisakfør farin úr gøtuni og stundir eru at ganga heim gjøgnum Havnargøtur.


c: text/html

text:
Venjingardystur nr 8: 3-3 mótir NSÍ
28. Mar 2011
KÍ leikti enn ein venjingar dyst, hesaferð í runavík har NSÍ tók ímótir. Dysturin endaði 3-3. KÍ førdi 3-1 stóran part av seinna...
les meir
Innandurakapping hjá ÍF
28. Mar 2011
ÍF skipar fyri SISU CUP 2011 innandurakapping fyri yngru deildirnar í ítróttarhøllini á Kambsdali leygardagin tann 19. Mars. SISU...
les meir
AP-Bussar Cup
28. Mar 2011
Vikuskiftið 11. - 13. Mars 2011 verður AP Bussar Cup á Kambsdali Kappingin er deild í hesar aldursbólkar: ...
les meir
Venjingardystur nr 7: 4-0 tap móti B36
28. Mar 2011
KÍ leikti fyri tíð síðani møguliga sín síðsta venjingardyst áðrenn klaksvíkskappingina í Havn móti B36. B36 var greitt betra liðið og vann stórt....
les meir

robotstxt: allowed

filter: keep


text:
Skjótari sjúkraviðgerðir til føroyskar borgarar
15. august 2015
Bíðilistin til sjúkraviðgerð má nú styttast, og ein dygdarskipan eftir altjóða leisti eigur at verða sett í verk á føroysku sjúkrahúsunum
Um borgarar í Føroyum skulu uppliva eitt upp aftur betri og miðvísari heilsuverk, mugu politikarar og tey, ið annars varða av heilsuverkinum, veruliga leggja seg í selarnar fyri at minka um bíðilistan til viðgerðir á sjúkrahúsum okkara.
Í fyrsta umfari kundi málið verið ein bíðitíð í 1-2 mánaðir – alt eftir hvørja sjúku, ið talan er um.
Frameftir kemur heilsuverkið – herundir sjúkrahúsini – undir støðugt størri trýst. Tí má meirfígging finnast, og tað vil Sambandsflokkurin arbeiða fyri.
Dygdarskipan eftir altjóða leisti
Harumframt eigur ein sonevnd dygdarskipanin (akkrediteringsstandardir) at verða sett gildið á okkara sjúkrahúsum.
Endamálið við einari dygdarskipan, sum heimsheilsustovnurin, WHO, mælir til, er at varðveita trygd og dygd í øllum heilsuveitingum. Harumframt, at øll starvsfólk fáa felags leiðreglur at halda seg til, og at sjúklingagongdin byggir á tvørfakligt samstarv.
Í hesum liggur eisini, at kanningar av nøgdsemi javnan skulu gerast millum starvsfólk og sjúklingar.
Tilvild í heilsutænastum, sum sjúklingar av og á uppliva á sjúkrahúsum okkara, má ikki koma fyri. Vit vita, at tað tíverri eru fólk, sum hava negativar upplivingar á sjúkrahúsum við ónøktandi tænastu og viðgerð, og slíkt skal fyribyrgjast so væl, sum tilber. Tíbetur halda tey flestu, at tænastan er góð.
Dygdarskipanin vil ivaleyst gera tað hugaligari og meira avbjóðandi hjá starvsfólkum at arbeiða, mennast og trívast.
Felags støði í felags málum
Heilsumál eru felags málsøki í Ríkisfelagsskapinum, og tey málsøkini skulu Føroyar og Danmark í felag tryggja eru á einum høgum støði.
Langtíðarskaðin frá fullveldislandsstýrinum, sum tilvitað skar í tryggastu inntøkunum, rakar heilsuverkið, tí partur Danmarkar av heilsufíggingini er minkaður í stórum. Samstundis er tørvurin á heilutænastum øktur í sera stóran mun.
Hetta hongur ikki saman, og eitt nýtt landsstýrið má tí arbeiða hart fyri at fáa føroyska heilsuverkið upp á eitt støðið, sum líkist tí danska.
Sambandsflokkurin er einasti flokkur, sum torir at standa við felags virðini í Ríkisfelagsskapinum – og vit vilja hava felags málsøkini, t.d. heilsuverkið, dagførd.
Hesum vil eg politiskt arbeiða fyri.
Rósa Samuelsen, løgtingskvinna
Valevni Sambandsfloksins til løgtingsvalið
RN
Aftur


text:
Teldutala
Um vikuskiftið hevur allur heimurin fingið at vita um skattasnýt hjá politikarum og ríkfólki úr øllum heiminum, eisini av okkara leiðum.
Boðini um skattasnýtið, har m.a. størsti norðurlendski bankin, Nordea, hevur ráðgivið, er størsti leki í søguni.
Lekin, sum fyllir 2,6 terabit, er 1500 ferðir størri enn WikiLeak í 2010. Á 25 málum hava útvið 400 journalistar úr 80 londum arbeitt við skjølunum. Leiðslan í íslendska ríkisútvarpinum visti einki um innhaldið áðrenn sendingin fór í luftina í gjár.
Tað var ein trúverdug kelda, ið setti seg í samband við týsku avísina Süddeutsche Zeitung, og gav atgongd til skjølini. Lekin stavar frá advokatfelagnum Mossack Fonseca í Panamá, sum hevur 35 deildir úti í heimi. Fremsta uppgávan hjá felagnum er at gera skuffufeløg, so sleppast kann undan skatti. Savnaðu skjølini avdúka 214.000 feløg, ið eru knýtt at politikarum og vinnulívsfólki í fleiri enn 200 londum.
Møguleikin, at yvirgangsfelagsskapir hava vunnið sær fígging á henda hátt, hevur hingið uppi við kanningararbeiðnum.
Journalistiski felagsskapurin International Consortium of Investigative Journalists fekk atgongd til skjølini og hevur í eitt ár granskað tey saman við fleiri enn 100 miðlafyritøkum, ið ikki á nakran hátt hava goldið fyri tilfarið.
Undir heitinum Panama Papers eru 11,5 mió loynilig skjøl, ið fevna um eitt nærum 40 ára skeið, savnað. Skjølini eru ikki almannakunngjørd enn, men umframt Nordea, hava íslendsk nøvn verið nevnd. Tí kann hugsast, at føroysk ríkfólk, ið hava havt samband við Ísland og Nordea, eru at finna í milliónatals skjølunum.
Á blaðsíðu 31 í skúlabókini Fjølmiðlar (Nám 2008) verður sagt soleiðis um fjórðu samfelagsmaktina:
”Fjølmiðlarnir hava vald, og sagt verður, at teir eru fjórða samfelagsmaktin. Hetta merkir, at fjølmiðlarnir ofta eru við til at gera av, hvat verður havt á munni manna millum. Eisini er tað so, at politikarar og onnur, ið skulu taka avgerðir, verða noydd at taka mál og evni upp og gera okkurt við tey, júst tí at tey hava verið frammi í fjølmiðlunum.”
Jógvan Hugo Gardar hevur í nógv ár umboðað journalistar í altjóða samstarvi. Við Birkblog sigur Jógvan Hugo í morgun:
- The Panama Papers er enn eitt prógv um, at fjórða samfelagsmaktin hevur eina berandi uppgávu í samfelagnum. Tað, sum er komið undan kavi síðan í gjár, er bara toppurin av ísfjallinum í hesum málinum. Talan er bara um eitt felag, av fleiri, sum bjóða heimsins ríkfólkum møguleikar at krógva sínar pengar, so sleppast kann undan at gjalda skatt.
- Hóast miðlaverðin er í stórum broytingum, og talið á journalistum minkar, so vísa The Panama Papers, at tað finst ein hópur av fólki, sum vil brúka sína orku at grava í slíkum málum. Og hesir journalistarnir eru í øllum londum, og í dag samstarva journalistar betri enn nakrantíð tvørtur um landamørk. Tað ger, at vit í komandi tíðum fara at fáa fleiri stórar avdúkingar. Og tað er neyvan tað land í heiminum, sum ikki fer at uppliva, at millum teirra borgarar eru fólk, sum tamba lógir og reglur fyri at tryggja sær sjálvum fyrimunir, sigur Jógvan Hugo Gardar.
Myndina niðanfyri av Jógvani Hugo tók sonurin Jóni Harald.


text:
Nú má broyting koma í! Tí spyr Føroya Arbeiðsgevarafelag hendan spurning á Vinnudegnum hin 1. oktober 2010. Latið okkum seta sjøtul á kjakið, og latið okkum gera tað á Vinnudegnum, har føroysk vinna møtist. Tá verður høvi at fáa íblástur til gerandisdagin, og ikki minst ber til at seta andlit á og tosa við kundar, veitarar og samstarvsfelagar.
Vinnudagurin er hátíðardagurin hjá føroysku vinnuni, har karmarnir eru snotiliga Norðurlandahúsið, áhugaverdir fyrilestrar og sum nakað nýtt eitt spennandi kjak um støðuna í Føroyum í dag.
Kjakið
hava vit sett á skránna fyri at fáa sett orð á nøkur av teimum viðurskiftum, sum vit meta eru ein trupulleiki í samfelagnum, sum vit virka í, og sum forða fyri menning av føroyska samfelagnum.


text:
Dan gav avboð til at møta forsetanum
Dan Klein --- 11.05.2017 - 10:00
Orsøkin er, at Oyggjatíðindi er ikki vælkomið í Norðurlandahúsið.
Aðalkonsulatið hevði annars bjóða blaðstjóranum Dan Klein, til móttøku í Norðurlandahúsinum, hósdagin 18. mai 2017 klokkan 17:00 sí viðheftan fíl.
Dan Klein sendi hesi boðini til aðalkonsulat Íslands, við avriti til stjóran í Norðurlandahúsinum:
Aðalkonsulat Íslands
Í Føroyum
Skal takka mangar gangir fyri innbjóðing til móttøku av forseta Íslands, Guðni Th. Jóhannesson og frú Eliza Reid.
Sum eg havi gjørt tykkum vart við fyrr, so ber tað mær tíverri ikki til at koma í Norðurlandahúsið, tí eg í teldubrævi frá Urd Johannesen, (Nlh), havi fingið at vita, at Oyggjatíðindi, sum fjølmiðil, er ikki vælkomin í húsið.
Hetta til tykkara kunning.
Vinarliga
Oyggjatíðindi
Dan Klein, blaðstjóri


text:
OGNIR til sølu/leigu
BYGDARRÁÐSFUNDIR
LÝSINGAR
ÚTSTYKKING
KORT
VEÐRIÐ
Forsíðarss
12. Jun 2017
Ruddingardagur 17. juni 2017
Vestmanna Kommuna bjóðar øllum vestmenningum at koma og rudda bygdina leygardagin 17. juni 2017. Í ár er ætlanin at øll rudda í egnum býlingi, og vóna vit, at tikið verður væl undir við átakinum. Møtt verður á Torginum kl 9.30 til
08. Jun 2017
Ung í arbeiði 2017
Ert tú úr Vestmanna og gongur í 9. flokki í Vestmanna Skúla, og ert tú ágrýtin og arbeiðssom/arbeiðssamur, kanst tú nú melda teg til Ung í arbeiði í summar. Arbeiðið hevur til endamáls at fríðka um í kommununi, og
06. Jun 2017
Konsert í Vektarbúðini við Christinu Eriksen og Hera Olsen
Nú hóskvøldið kl. 20.00 verður konsert í Vektarbúðini við Christinu Eriksen og Hera Olsen Christina hevur við síni sermerktu rødd fleiri ferðir prógvað‚ at hon kann røra hjartastreingir. Heri er ein sera dugnaligur og royndur tónleikari, ið hevur spælt guitar og sungið nógv tey seinastu
02. Jun 2017
Bingjuplássið stongt
Vegna tekniskt brek, kann IRF ikki taka ímóti ruski at brenna hesa vikuna út. Á heimasíðuni og í kunngerðum boðar IRF frá, at vegna tekniskt brek á brennistøðini, tekur IRF ikki ímóti ruski at brenna vikuna út. IRF tekur aftur ímóti ruski sum vanligt
24. Mai 2017
Eldborg Fisk í Vestmanna leygardagin 27. mai
Sagt verður frá, at Eldborg Fisk verður við Magn-støðina í Vestmanna leygardagin 27. mai frá kl. 9.00 - 14.00 við nýframmleiddum fiskavørum. Trýst á myndina fyri at síggja sølulistan.
24. Mai 2017
Ein hjartans tøkk frá Heiminum á Grønanesi
Ein hjartans tøkk frá Heiminum á Grønanesi Á Bátastevnuni 20. mai 2017, skipaðu starvsfólk okkara fyri tombola og kaffisølu til frama fyri keypi av einum bussi til Heimið á Grønanesi. Inn komu uml. 300 góðir tombolalutir frá stuðlum, nær og fjar,
24. Mai 2017
Sjómanskvinnuringurin
Sjómanskvinnuringurin í Vestmanna kemur saman á Grønanesi mikukvøldið 24. Mai kl. 19.00. Á skránni er andakt, sangur, søga og burturlutan til frama fyri Sjómansmissiónina, og drekkamunnur við onkrum góðum afturvið. Hjartaliga vælkomnar! Sjómanskvinnuringurin í Vestmanna
23. Mai 2017
3D filmur av útstykkingini á Grótbrúgv
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð og lag: Finnur Jensen og Ronni Poulsen
Ring til min í morgin
Ikki ring í dag
Ring er hjartasorgin
Í morgin er betri lag
Ring tú tá
Og sig at tú tókst feil
Eg búgvi ikki longur í Varðalág
Eg sovi hjá Kaj
’Du skal tak tað róligt’
Sigur Kaj viðhvørt
’ikke hav tað dårligt
Du ved, at gjørt er gjørt’
Ring tú tá…
Kaj tú veitst væl, at eg fari heimaftur
Til damuna hjá mær, tá hon er í betri lag
Nei, tað haldi eg, tað er so skítbýtt
Tú burdi heldur verið verandi hjá mær
Góða eg má fara
Tí Kaj hevur ikki ráð
Hann roynir at spara
Nú leggi eg hornið á
Ring tú tá
Og sig at tú tókst feil
Eg búgvi ikki longur í Varðalág
Kaj, eg komi heim.


text:
6. juni 2017Nr. 92
Løgtingslóg um broyting í løgtingslóg um meirvirðisgjald
(Mvg endurrindan til el riknar hitapumpuskipanir)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 136 frá 8. september 1992 um meirvirðisgjald, sum seinast broytt við løgtingslóg nr. 161 frá 24. desember 2015, verða gjørdar hesar broytingar:
1. Aftan á § 3 b. verður sett:
“§ 3 c. Tey, sum gera íløgur í góðkendar hitapumpuskipanir til upphiting og heitt vatn í sethúsum ella bygningum, kunnu eftir umsókn fáa endurrindað meirvirðisgjaldið av íløgukostnaðinum til hitapumpu, útbúna og arbeiðsløn.
Stk. 2. Meirvirðisgjald verður einans endurrindað fyri hitapumpuna og fyri arbeiði og útbúnað, ið skal til fyri at taka orkuna úr umhvørvinum. Meirvirðisgjaldið verður ikki endurrindað fyri útbúnað, ið gongur frá hitapumpuni til hitaskipanina inni í sethúsi ella bygningi.
Stk. 3. Fyri at fáa endurrindað meirvirðisgjaldið sbrt. stk. 1, skal:
1) talan vera um sethús ella bygningar, har hitapumpa letur í minsta lagi 80% av samlaðu nýtsluni til upphiting og heitt vatn, og restin av nýtsluni eisini er grundað á el,
2) umsóknin á serskildum oyðublaði við kvittanum fyri goldnu íløguútreiðslurnar til hitapumpu, útbúna og løn, umframt váttan upp á treytirnar, settar í nr. 1), 5) og stk. 4, verða góðkendar og váttaðar av Umhvørvisstovuni,
3) samlaðu útreiðslurnar verða hildnar í seinasta lagi 31. desember 2019,
4) góðkend umsókn um endurrindan av meirvirðisgjaldi vera TAKS í hendi í seinasta lagi 31. mars 2020 og
5) arbeiðið at installera hitapumpuskipanina vera gjørt av góðkendum installatøri, og um talan er um jarðhitaskipan, skal arbeiðið harumframt vera gjørt av góðkendum brunnborara, sbrt. løgtingslóg um el riknar hitapumpuskipanir.
Stk. 4. Meirvirðisgjald verður bert endurrindað fyri hitapumpur, sum eru góðkendar sbrt. Bygningskunngerðini.”
§ 2
Henda løgtingslóg kemur í gildi dagin eftir, at hon er kunngjørd, og hevur virknað fyri hitapumpuskipanir, klárar at taka í nýtslu frá 1. januar 2017.
Í Tinganesi, 6. juni 2017
Aksel V. Johannesen (sign.)
løgmaður
Lm. nr. 122/2016


text:
Myndir: KÍ vann 2-0 á 07 Vestur
ítróttur09-04-2017 - 18:52 - Jóanis Albert Nielsen
07 Vestur fekk í dag vitjan av KÍ á Dungasandi í Sørvági, undan dystinum hevði 07 Vestur fingið 0 stig fyri sínar báðar dystir, og KÍ hevði fingið 2 stig fyri sínar dystir.
Dysturin var ikki meira enn byrjaður so fekk KÍ langt seg á odda við málið frá Jóannes Bjartalíð. Tað var eisini KÍ ið vísti meira spæl fyrst í dystinum, men so við og við kom 07 Vestur meira inní dystin, og liðini spældu javnt upp móti hvørjum øðrum seinni hálvu av fyrra hálvleiki.
Tað var 07 Vestur ið hevði nógv tað mesta at bjóða uppá í seinna hálvleiki, og høvdu teir eisini onkran góðan møguleika, Holgar Durhuus rakti tvørtræði eftir fríspark. Sølvi Egilson royndi seg við langskotið ið málverjin fekk koyrt uppum, og so skuldi Holgar havt skorað, tá ið hann í 16-metrinum stóð púra fríður, men skotið frá honum fór uppum. Móti endanum av dystinum skoraði Páll Klettskarð til 0-2, sum eisini gjørdist úrslitið av dystinum.


text:
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.
Skipið er leiðga til Grønlands, og skal millum annað virka sum mótøkuskip og fabrik hjá útróðaramonnum í Upernavík.
Hvussu leingi Chr.Høy skal vera í Grønlandi vita vit ikki.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...
22. Mai 2014 - 16:30
Føroyingar eiga eina lítla toskakvotu í Eysturgrønlandi. Í fleiri ár gekst onki serligt at fáa fiska tonsini, men fyri nøkrum fáum árum...


text:
Gott er ikki Guðs
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Sum gudloysingur verður ein ofta spurdur, hvaðan hugtøkini rætt og skeivt stava, um Guð ikki er til. Tað er tó ivasamt, hvussu hetta skal skiljast. Um tankin er, at gudloysi er siðloysi, sum førir til óreint sjálvsøkni, so hevur spyrjarin avdúkað sítt egna trongskygda hatur. Vert er eisini at vísa á, at spyrjarin onga tænastu ger sær sjálvum við at halda fast við, at trúgvandi tørva áhaldandi eftirlit fyri at tíggja sær væl. Tað lýsir trúgvandi sum bangin bølmenni heldur enn sum oddafólk fyri tí góða. Guð verður í sama viðbragdi forfjónaður til ein himmalskan Gestapo.
Lat okkum tískil fyri Guðs skyld tulka spurningin við einum veti av vælvild. Tankin er ikki, at gudstrúgv ger summi betri enn onnur. Nei, moralur er líkur lógunum. Grundin til, at eitthvørt er forboðið, er, at tað stendur í lógini. Men onkur má hava skrivað lógina. Hon kom ikki burtur úr ongum. Somuleiðis kunnu vit hugsa okkum orsøkina til, at okkurt er skeivt, man vera, at ein evsti myndugleiki hevur ásett, at soleiðis skal tað vera.
Hetta er bert ein samanbering til at lýsa støðuna, og ein samanbering er í sjálvum sær ongin próvgrund. Støðan er í stuttum, at rætt og rangt er tað, ið Guð er fyri og ímóti, ávikavist. Lystir einum at taka undir við hesum, er onki galið við tí. Støðan er innanhýsis samanhangandi. Stundum fara trúgvandi tó eitt stev út um støðuna, og siga, at bert henda støðan, og ongin onnur, kann greiða frá morali. Tá tað kemur so vítt, kunnu vit tað sama ripa nevan í borðið, tí eg havi aldrin sæð nakra haldgóða próvførslu fyri, at so er. Eitt er at siga seg hava eina loysn. Nakað innbilskari er tað kortini at avskriva allar aðrar møguligar loysnir frammanundan.
Mítt svar til støðuna er, at Guð antin hevur eina skilvísa grundgeving fyri sínum avgerðum ella ikki. Um avgerðir Guðs eru grundleysar, so er munurin á røttum og skeivum tilvildarligur og meiningsleysur. Um avgerðir Guðs hinvegin eru grundgivnar, so er Guð ein óneyðugur millummaður. Um ein skilvís grund er fyri, hví eitthvørt er skeivt, er tað hendan grundin – og ikki Guð – ið er okkara evsti moralski myndugleiki. Hetta vísir sjálvandi bara, at vit – uttan mun til gudstrúgv ella gudstrot – eru í sama báti. Lat meg tí rita eina mynd upp av, hvørja eg haldi grundina vera.
Moralur byrjar við einum víðgongdum hugskoti: tú ert ikki tann einasti persónurin, sum er til. Aðrar tilvitaðar verur enn tú eru til, og um tú dittar tær at samskifta við tær, noyðist tú at viðurkenna, at tær eru persónar, ið droyma, sansa, nørast, vilja, líða og liva á júst sama hátt, sum tú. So líkar eru verurnar tær, at hvør einstøk teirra tað sama kundi verið tú, og tú hon. Tá ein teirra smílist, kanst tú ímynda tær gleðina, sum var hon tín egna. Um onkur smekkar høvdið í vegin, snerkir tú og hugsar næstan, sum var tað tú: “Av!”
Hesum evnunum til innlivan eru flest okkara fødd við. Eru vit erlig ber ikki til at sleppa undan niðurstøðuni, at vit ikki eru av størri týdningi enn nakar annar. Tað mugu vit viðganga. Vit eru kanska eitt sindur sjálvsøkin viðhvørt, men vit vita væl innast inni, at okkara upplivingar ikki eru meiri veruligar, bara tí tær nú einaferð eru okkara. Í so máta mugu vit, tá vit hugsa um okkara egna atburð, hugsa fram um nøsina; vit mugu hugsa um okkara egna atburð frá sjónarmiðinum hjá øðrum. Um tú veitst, at tú – bara tí tú ert tú – ikki ert av størri týdningi enn onnur, og tú veitst, hví onnur ikki skulu forða tær í at giftast við tí, tú elskar, so veitst tú eisini, hví tú ikki skalt forða øðrum í at giftast við tí, sum tey elska. Álvaratos! Tørvar tær veruliga ein yvirnatúrligan fremstafingur til at minna teg á, at onnur menniskju hava loyvi at vera til eins væl og tú?
Ofta verður sagt, at trupulleikin ikki er, at moralur uttan Guð er ógjørligur, men at moralur uttan Guð ikki kann vera objektivur. Ongin hevur nakrantíð kunnað fortalt mær, hvussu “objektivt” skal skiljast í hesum høpinum. Nógvar stigbendingar av objektiviteti finnast, men tað er mær ikki greitt, hvussu hesar eru viðkomandi fyri kjakið. Objektivitetur innan fyri eitt evni kann t.d. vera, at framsagnir um evnið hava sannvirði – t.e. kunnu vera sannar ella falskar – óheft av tilveruni av hugsandi verum. Ein lægri stigbending av objektiviteti er, at framsagnir um evnið bara hava sannvirði óheft av meiningunum hjá einstøkum persónum. Um hetta skal eitast at vera ein trupulleiki fyri gudleysan moral, tess størri er trupulleikin tá fyri gudstengdan moral. Guð, um vit taka kristindómin fyri fult, er bæði ein hugsandi vera og ein persónur. Gudstengdur moralur er ikki objektivur út frá nakrari skilmarkan.
Slíkum práti um objektivitet koma vit ikki víðari við. Uttan mun til orðaval, so ynskja vit allarhelst, at pástandir um, hvat er rætt og skeivt, eru javnbjóðis sannir ella falskir fyri øll. T.v.s., at ongin sleppur at siga “at drepa smábørn er kanska skeivt fyri teg, men fyri meg er tað ein dygd!”
Men hví skuldu vit hildið, at bert tilvera Guðs kann tryggja slíkan moral við algildum sannvirði? Nógv evni finnast, hvørs framsagnir hava algilt sannvirði, uttan at vit av teirri orsøk halda, at teimum tørvar ein evsta myndugleika. “Minst tríggir blýantar finnast í ovastu skriviborðsskuffuni hjá Bárði,” er eitt dømi um ein setning, ið antin er sannur ella falskur, men hvørs sannvirði tó ikki tørvar at verða avgjørt av einum myndugleika.
Framsagnir um moral breðga sjálvandi frá framsagnum um blýantar við tað, at tær snúgva seg um, hvat vit eiga at gera heldur enn, hvussu veruleikin nú einaferð bara er. Men hvussu við eini framsøgn sum hesi: “Tú eigur heldur at gera súpan av vatni enn bensini”?
Eg haldi ikki, at nakar rættsiktaður persónur hevði noktað, at hesin setningurin er sannur, og at honum ikki tørvar samtykki Guðs fyri at vera tað. Grundin er, at setningurin hevur eina fjalda fortreyt; at súpanin skal vera etandi. Somuleiðis hevur gudstengdur moralur ta fortreyt, at vit eiga at gera tað, sum Guð vil hava okkum at gera (Hví?). Gudleysur moralur hevur bert hesa áðurnevndu fortreyt, at ongin er meiri verdur enn nakar annar. Um vit viðurkenna ta einføldu fortreytina, er lagamanni at draga algilt moralskt sannvirði burturúr tí.
Merki: etikkur, fordómar, heimspeki, Heini Reinert, moralur, objektivitetur, sannvirði


text:
Oktoberfest
Oktoburfestin (Oktoberveitslan), sum hevur sín uppruna í Týsklandi, hevur ment seg frá at vera ein brúðarveitsla til at verða ein av størstu og mest umtóktu hátíðarhaldunum í heiminum. Oktoberfest er árlig fólkaveitsla, ið er í 16 dagar, frá síðst í september til fyrsta vikuskifti í oktober. Oktoberfest hevur verið hildin í München í Týsklandi síðani 1810. Skipað varð fyrstu ferð fyri Oktoberfest í München 12. okt. í 1810. Sagt verður at hetta er heimsins størsta veitsla, og einar seks milliónir taka lut hvørt ár. Aðrir býir hava eisini tikið oktoberfest til sín. Vit kenna allarhelst í dag Oktoburfestina fyri teirra búnar. Kvinnurnar ganga í einari hvítari blus við puffermum og einum stuttum blomstrutum kjóla við hvítum pintaðum fyriklæði. Búnin hjá monnunum er samansettur av hvítari skjúrtu og eyðkendu skinnbuksunum við selum. Eitt annað týdningarmikið eyðkenni fyri Oktoburfestina eru ølirnar. Ein drekkur Oktoberfestbier, sum er ein sterk øl. Í gomlum døgum bryggjaði man hesa ølina í marts mánaði, tí enn var kalt nokk til at bryggja. Tá so oktobur nærkaðist var aftur kalt nokk at bryggja øl, so tí ballaðist man til restirnar frá martsmánað vóru uppi.


text:
OGNIR til sølu/leigu
BYGDARRÁÐSFUNDIR
LÝSINGAR
ÚTSTYKKING
KORT
VEÐRIÐ
Síðsti sáttmálin um vetrarfriðing undirskrivaður
17.06.2016
Á fundi millum Stýrið fyri Neshaga og Vestmanna Kommunu í gjár tann 16. juni 2016 skrivaðu partarnir undir sáttmála at vetrarfriða Neshaga.
Á kortinum niðast á síðuni sæst, hvar ið hegnlinjan verður.
Samráðingarnar hava verið drúgvar, men loksins er komið á mál, og Vestmanna Kommuna takkar Neshaga fyri góðar og gevandi samráðingar, ið rukku á mál við hesum sáttmála, ið báðir partar eru nøgdir við.
Nú eru sáttmálar gjørdir við allar tríggjar hagarnar, sum hava mark móti bygdini. Fjalshagi er liðugt hegnaður, og arbeiðið at hegna Heygahaga úti er komið í helvt. Tá ið tað arbeiðið er liðugt, verður beinanvegin farið undir at hegna Neshaga, og tað er okkara mál, at arbeiðið verður liðugt, áðrenn 15. oktober, tá ið seyðurin plagdi at koma aftur á bøin.
Trýst á myndina fyri at gera hana størri
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Innnkomin úr kuldanum, eftir at hava spælt til jólatræstendringar um landið, hava Nes sóknar musikkfelag og Havnar ungdómshornorkestur felags jólakonsert í Glyvra kirkju nú sunnukvøldið 4. desember kl. 19.
Leiðari hjá báðum orkestrunum er Kenneth Jones.
Skráin er sera fjølbroytt. Havnar ungdómshornorkestur fer at borðreiða við hesum løgum:
Walking in a Winter Wonderland
Lullaby - Pernille Hovgaard - Trompet Solo
Rudolf the Red-nosed Reindeer
Away in A Manger
Once in Royal David´s City
Nes Ssóknar musikkfelag fer at spæla hesi løg:
Have Yourself a Merry Little Christmas
Sleigh Ride
I Saw Mommy Kissing Santa Claus
Santa Claus is Comin´ to Town
Adeste Fideles
Og saman spæla orkestrini so:
Føgur er foldin
Gleðilig jól
Orkestrini vóna, at nógv fólk leggur leiðina inn í Glyvra kirkju sunnukvøldið fyri at koma í jólahýr saman við orkestrunum.
Tiltakið er ókeypis.


text:
Vísindavøka byggir brýr millum granskarar og almenning
Á hvørjum ári skipa Granskingarráðið og granskingarstovnarnir í Føroyum fyri Vísindavøku. Endamálið er at økja um áhugan fyri gransking og fyri granskingarúrslitum í samfelagnum.
Tiltakið er er sprottið úr átakinum European Researchers’ Night, sum hvørt ár verður fyriskipað seinasta fríggjakvøld í september og í døgunum frammanundan. Tiltakið verður hildið í býum kring alt Europa.
Við Vísindavøkuni ynskja Granskingarráðið og stovnarnir at skapa øktan kunnleika til og áhuga fyri tí, sum fer fram innan føroyska granskingarheimin. Høvi er hjá stórum og smáum at hitta granskarar og síggja og hoyra, hvat teir arbeiða við og hvat hetta hevur at týða fyri fólk í Føroyum.
Vísindavøkan 2017 verður 10. í røðini
Vísindavøkan 2017 verður 29. september. Aftur hesaferð verður Vísindavøkan í Perluni, Reinsarínum og á Perlutorginum. Eisini verður farið við Vísindavøku á ferð, tó í einum endurskoðaðum hami. Les meiria um Víisndavøki 2017 her
Tilfar frá farnum Vísindavøkum
Í vinstra bredda ber til at finna ymiskt tilfar frá undanfarnu tiltøkunum.
Niðanfyri eru greinar og bløð, sum eru útgivin í sambandi við Vísindavøkuna
Greinarøð frá Vísindavøkuni 2016


text:
Í døgunum 14. til 16. september 2002 vórðu fyrstu dopingroyndirnar tiknar í Føroyum.
Føroyska dopingeftirlitsnevndin stóð fyri royndunum í samstarvi við dopingeftirlitsfólki frá
Anti Doping Danmark.
Tiknar vórðu 10 royndir, 6 frá kappignum og 4 frá venjingum. Royndirnar vórðu tiknar í hesum
ítróttagreinum: Svimjing 2, súkkling 3, fótbólti 3 og hondbólti 2.
Allar royndirnar vóru negativar.
Ein av royndunum var tó testað positiv við evninum terbutalin. Íðkarin hevur uppgivið nýtslu av Bricanyl (sum inniheldur terbutalin) – eitt astmaevni, sum eftir reglunum hjá IOC einans er loyvt at nýta, um man hevur Heilivágloyvi (Medical Certificate).
Í Føroyum eru reglurnar tær, at um man hevur atsma og nýtir astmamedisin, er bert neyðugt at hava Heilivágloyvi í samband við kappingar uttanlands ella altjóða kappingar, sum verða hildnar í Føroyum.
Nærri er greitt frá hesum reglunum í bóklinginum “Anti-doping og eg”, sum ÍSF gav út í summar.
Vinarliga
Ítróttasamband Føroya
Dopingeftirlitsnevndin
Sofus Johannesen, formaður


text:
OGNIR til sølu/leigu
BYGDARRÁÐSFUNDIR
LÝSINGAR
ÚTSTYKKING
KORT
VEÐRIÐ
Gypsy Train hava konsert á Staðnum
STÒR páskakonsert verður á Staðnum hóskvøldið 14. apríl '11 kl. 21 við heimskenda bólkinum í Føroyum Gipsy Train. Áðrenn teir byrja at spæla, hita Bára og og Jákup upp við nøkrum sangum.
Gipsy Train er nýstovnaður bólkur, ið er mannaður av unglingum úr bæði klassiska og rútmiska tónleikaumhvørvinum. Allir hava teir til felags at brenna fyri at spæla konsertir - at boða teirra boðskap út til alt og øll. Tónleikurin er ein blanding av sigoynaratónleiki og reinum rokki við íblástri frá ska og reggae. Framførslurnar hjá Gipsy Train eru sum eitt sigoynaratok. Tokið stendst av fleiri vognum við ymiskum nærliggjandi tónleikasjangrum, og koyrir fyri fullum blussi við reinari, karismatiskari og skitnari umpaorku sum brennievni! Evsta mál hjá bólkinum er at fáa áhoyraran upp úr stólinum, sleppa øllum teymum og sláa seg leysan og hava tað stuttligt.
Manningin í bólkinum er.
Bárður Næs (sang)
Rasmus Borðoy (sang og gittar)
Ólavur í Búrstovu (keyboard, klarinett, melodika og sang)
Vidar Dahl (trompet)
Ólavur á Skipagróti (bass)
Hans Andrias Gregoriussen (trummur)
Konsertin byrjar kl 21. og kostnaðurin er 50 kr.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
16. mars 2012 samtykti Føroya Løgting Løgtingslóg nr. 21 um havnaloðsing, ið ásetur loðsskyldu í sambandi við sigling inn og út úr føroyskum havnum við tí endamáli at betra um trygdina á sjónum og at verja umhvørvið.
Loðsskyldan er galdandi í sambandi við sigling inn og út úr føroyskum havnum fyri hesi skip:
- Skip 500 BT og størri,
- olju-, gass- og kemikaliutangaskip, uttan mun til stødd,
- skip, uttan mun til stødd, sum sigla við vandamiklum farmi sambært IMDG-koduni,
- skip, sum sigla við:
- óreinsaðum lasttangum, sum ikki eru tryggjaðir við inaktivari luft,
- meira enn 1.000 tons av bunkersolju umborð, ella
- háradioaktivum evnum.
Loðsskyldan sambært stk. 1 fevnir tó ikki um:
- Føroysk fiskiskip,
- skip, sum verða nýtt til fiskiveiðieftirlit í føroyskum sjóøki,
- hernaðarskip,
- statsskip
- skip hjá Strandfaraskipum Landsins, og
- skip, har vakthavandi navigatørur hevur fingið loðsfrítøku.
Víst verður til Kunngerð nr. 153 frá 21. desember 2012 um loðsing, gjøld, o.a.
Landsstýrismaðurin í Vinnumálum ásetur samsvarandi altjóða allýsingum nærri reglur um, hvat er at skilja sum olja, kemikaliu, gass, háradioaktiv evni og vandamikil farmur v.m.
Kommunurnar hava skyldu til at tryggja, at skip, ið eru loðsskyldug eftir hesi løgtingslóg, sum biðja um loðs, verða loðsað, tá ið tey skulu í ella úr einari havn í viðkomandi kommunu. Eindir sum átaka sær at samskipa loðsing í einum øki blíva nevndar “Loðsstøðir.”
Bert persónur, sum hevur gildugt loðsprógv eftir hesi løgtingslóg, hevur rætt til at loðsa og at nýta heitið loðsur. Loðsur kann bert loðsa í og úr havn, sum loðsprógvið fevnir um, og eftir avtalu við avvarðandi kommunu.
Vakthavandi navigatørur, sum hevur gjølligan kunnleika til loðsskyldugt øki, skip og skipaslag, kann søkja um at fáa eitt loðsfrítøkuskjal, ið gevur viðkomandi loyvi til at sigla uttan loðs, hóast loðsskylda er í økinum, og skipið er fevnt av loðsskyldu.
Loðsstøðir skulu tekna trygging, sum skal veita fulnað fyri ta ábyrgd, ið loðsur kann koma undir sambært § 233 í sjólógini.
Loðsstøðir skulu tekna trygging, sum skal veita fulnað fyri ta ábyrgd, ið loðsur sum ráðgevi kann koma undir. Hesar tryggingar skulu hvør sær í minsta lagi veita fulnað fyri upp til 5 mió. kr. Ein loðsstøð hevur á hvørjum ári skyldu til at senda Sjóvinnustýrinum avrit av tryggingarskjølunum og viðkomandi treytum. Tað skal ganga fram av tryggingaravtaluni, at tryggingarfelagið í sambandi við broytingar í ella uppsøgn av tryggingaravtaluni skal boða Sjóvinnustýrinum frá hesum.
Loðsstøðir skulu hava innaneftirlit við hvílutíð, loðsprógvum, arbeiðsumhvørvi og royndum, og skal loðsstøðin, eftir áheitan frá Sjóvinnustýrinum, leggja fram allar skrásetingar í innaneftirlitinum. Sjóvinnustýrið kann krevja, at upplýsingar sambært hesi kunngerð verða sendar stovninum talgilt.


text:
Eitt lítið sindur national var eg allíkavæl, tá eg steig úr baðnum í morgun, tí eg turkaði mær við einum handklæði við áskriftini "Føroya". Eg siti í eini song við glæsiligum útsýni yvir Nólsoyarfjørð í sólskini og kappróðri. Allar tær dugnaligu og fittu sjúkrasystrarnar hava í fleiri dagar uggað meg við hesum góða útsýni til kappróðurin, sum tíverri ongan áhuga hevur, uttan kanska sum hugnaligt bakgrundsljóð, meðan eg stákist og lati meg í min fína búna. Eg eri Ólavsøkufólk um ein háls, eg elski Ólavsøku, men fulla áskriftin á áðurnevnda handklæði er "Heilsuverk Føroya", so í ár verður Ólavsøkan hildin á Landssjúkrahúsinum. Alt gott um sjúkrahúsið, men eftir sum Ólavsøkan bara er eina ferð um árið, er tað keðiligt og fyri meg er tað heilt óluksáligt - fyri ikki at siga ein sonn gøla!
Slapp eg á Ólavsøku hevði eg í skrivandi stund keypt pop corn og tær størstu og dýrastu ballónirnar í býnum til mín lítla drong, sum virðismetir ballónir so mikið høgt, at tað næstan svarar til ballónprísin á Ólavsøku. Slapp eg á Ólavsøku, høvdu vit bæði, lítli og eg eisini hugt eftir hestamuunum á setanini, sum kukka mitt á vegin, eins og vit við stórari fragd høvdu lurtað eftir tí omnipresenta hornorkestrinum við "tjener, vi vil ha´mere øl, tjener" ella hvussu tað nú er hann eitur. Líka mikið, hornorkestrið er altíð ediligt. Kanska høvdu vit eisini leitað okkum inn til framsýning hjá Aggi og Ingagubba í posthúskjallaranum og til marionettsjónleik hjá Rakel Helmsdal á Landsbókasavninum. Slapp eg á Ólavsøku, fór eg á Ólavsøkuframsýning, sum Jóhan Martin Christiansen og Annika á Lofti hava skipað fyri Listafelagið í Listasavninum og eg hevði helst eisini nýtt høvið at endurupplivað allar hinar framúrskarandi framsýningarnar í býnum: Summarframsýningina við Knud Odde og Jan Håfström, Marius Olsen í Steinprenti, Anker Mortensen í Listahøllini á Skipasmiðjuni.
Slapp eg á Ólavsøku, fór eg tíðliga upp í morgin at gera meg kláran og at lata meg í stásið, sum eg gerist alt meira glað fyri. Fekk føroysk klæði frá mammu í konfirmatiónsgávu og tá fekk konfirmanturin gron, tí hon ynskti sær eitt stereoannlegg. Gud forbarmi seg, mangt broytist og miðjuna á skjúrtinum hevur Dania lagt út so væl, at bæði sild og egg og skerpikjøt og skinsakjøt og øl og snapsur passa í uttan at tað ger mun. Troyggjuna og bristið hevur Dania eisini bundið og tað hevur hon gjørt eins framúr væl sum hon hevur gjørt alt hitt, sum hon hevur bundið, seymað, broderað osfr.. Í búnanum hevði eg tuskað oman í kommunuskúlahøllina at venja við teimum fittu fólkunum í Ólavsøkukórinum, eg havi glett meg til at Leif skuldi dirigera.
Tey snakka um endorfinir, ið skulu stinga seg upp í heilanum á fólki, sum rennur. Ikki veit eg nógv um tílík luftig fyribrigdi, men tað eru møguliga eitt slag av tjóðskaparligum endorfinum, ið plaga at gera seg galdandi, tá eg saman við stóra kórinum syngi "Tórshavn" á tinghúsvøllinum. Eydnukenslan er eitt margháttligt samansurium av dejá vu, nútíð og framtíð, sentimentaliteti og stórslignari hátíð, men hon er júst tann sama hvørt tað einasta ár. Haðani hevði leiðin verið bein út á Tinganes, har gott lag, snapsur og gamlir vinir ganga upp í eina hægri monomaniska kórsangaraeind. Um ikki heilt so bein, hevði leiðin hiðani verið inn á gólvið hjá góðum vinfólkum úti á Reyni og har hevði eg sitið óluksáliga leingi og reypað og ornað verðinssituatiónina og løgmansrøðuna og Ólavsøkuframsýningina og kanska eisini makrelmálið, hvør veit. Slapp eg á Ólavsøku fór eg eins og hvørja Ólavsøku niðan til systir til frálíkt nátturaborð, har mangt skilafólk hevur sitið hugnaligt og væl. Tað besta við Ólavsøku er kanska heilt einfalt júst hetta, at sita væl og práta við fólk, familju, vinir og kenningar. Men fólkafundurin má eisini við og eg komi ov seint á hvørjum ári, tí hann byrjar ov tíðliga hvørt ár, men slapp eg á Ólavsøku, kom eg til tíðina í ár, tí eg havi frætt, at bæði Øssur Winthereig og Hitt føroyska skjaldraveldi skulu røða á Doktaragrund og tá kann tað neyvan blíva annað enn hugvekjandi og undirhaldandi. Eftir fólkafundin er tíðin komin hjá Ólavsøkufólkum at improvisera og midnáttarsangin fari eg í hvussu so er ikki at sakna. At standa í fólkahavinum á vaglinum er minst líka klaustrofobiskt sum at vera í sjúkrahússkannaranum, men á Ólavsøku er blíðskapurin stórur og húsrúm plagar at vera hjá góðum fólkum. Eg rokni ikki við, at nakað normalt menniskja hevur lisið hendan ólavsøkubloggin, tey hava for hundin annað at gera. Slapp eg á Ólavsøku, las eg ongan bloggin, tí tá hevði eg havt úr at gera. Í staðin siti eg her í frið og fegnist um, at heilsan spakuliga batnar. Kappróðurin er av og nú bera tey mær náttura. Skerpikjøt er á breyðnum. Góða Ólavsøku góðu fólk og sum terminator segði á sinni: I´ll be back!
(KP)


text:
Onnur krýnikan um Torak. Lesarin fer vi...
Onnur krýnikan um Torak. Lesarin fer við honum eina spennandi ferð gjøgnum skógin til Kópaoyggjar.
Triðja bókin í einari røð av bókum um d...
Triðja bókin í einari røð av bókum um dreingin Torak og gentuna Renn, sum striðast móti óndum verum í bítandi &...
Hetta er seinasta bókin í røðini: Krýni...
Hetta er seinasta bókin í røðini: Krýnikur úr døkkari fortíð eftir Michelle Paver. Røðin byrjaði við sp...
Fyrsti partur í bókarøðini Krýnikur úr ...
Fyrsti partur í bókarøðini Krýnikur úr døkkari fortíð.


text:
Aftur í ár verður møguleiki hjá øllum teimum ið fara undir hægri lestur, at koma á Pisudag, at frætta nærri um øll tey praktisku, fíggjarligu og sosialu viðurskiftini ið standa fyri framman, hjá ein nýggjum lesandi í einum nýggjum býi. Skráin er soljóðandi:
Upplegg: * Meginfelag Føroyskra Studenta (MFS.fo) greiður frá um praktisku viðurskiftini, og hvat MFS fæst við. * EIK greiður frá um tey fíggjarligu viðurskiftini. * Altjóða Skrivstovan (ASK.fo) greiður frá, um hvat tað vil siga, at fara undir hægri lestur.
Stuttur stedgur * Fari verður í bólkar har møguleiki er at tosa vid lesandi ið lesa í sama lestrarbýi og at tosa vid onnur ið fara sama veg.
Umframt okkurt lekkurt til góman, fer fløguaktuelli Petur Háberg at spæla tónleik.
* í EIK á Saltangará týskvøldið 5. august kl. 19.00 * í Ungdómsdeildini hjá EIK í Tórshavn mikukvøldið 6. august kl. 19.00
Tiltakið er ókeypis og tað er ikki neyðugt at tekna seg!


text:
Ummæli Elektra, Sosialurin 30. januar í 2017
Foto: Heinesen Myndir
Familjan, sum ikki riggar, dysfunktionella familjan, er evnið í harmleikinum Elektra á Tjóðpalli Føroya. Abstrakt og tó einfalt.
Frá føroyskum leikum í fjør, boðar Tjóðpallurin nú frá, at tey hava leitað til vøgguna hjá leiklistini. Til griksku tragediuna Elektra.
- Møguliga kunnu vit skilja nútíðina gjøgnum fortíðina, sigur Jenny C. Petersen í fororðunum í snøggu prentaðu skránni, sum eisini vísur okkum torskildu ættina hjá Elektru og alt tað, sum er farið fram, tá søgan tekur við.
Frumsýning var leygarkvøldið og eg sá leikin sunnukvøldið kl 18.
Leikararnir og tøknin
Leikurin Elektra verður borin í felag av øllum leikarunum, har tøknin ikki er hin minsti.
Høvuðsleikari sum Elektra, ið syrgir dripna pápan, er Gunnvá Zacharisen, sum er lágmælt, friðarlig og syrgin, hóast hon brennur eftir hevnd.
Tá ein løta er farin er ræddarlegan góð, men eftir Hans Tórgarð, sum er fyrstur á pallin, skalt tú kýta teg at hoyra Gunnvá. Ikki minst tá krím hevur rakt landið og fleiri fólk aftanfyri meg hostaðu um kapp tann fyrsta hálva tíman, og tá hostaherindini vóru av, fór ein at opna en pakka við Läckerol og lat hann ganga runt millum vinfólkini. Nakað sum tá vit eru í biograf og grannin partú skal arbeiða seg á botn í einum popkornkassa. Tá er avbjóðingin stór at resitera stóran skaldskap av palli. Men eftir hesa drúgvu løtu við órógv, funnu eisini áskoðararnir sítt pláss í ljóðrúminum. Ikki eitt kis, uttan tað, sum sagt varð av pallinum.
Hans Tórgarð briljerar við góðu og málrættaðu røddini, hesuferð bæði sum maður og kvinna. Fyrst sum hin hevndarsøkjandi unglingin Orestes, og síðan sum djevulska mamman Klýtaimeistra, sum var í flottasta búnanum hjá danska Jan de Neergaard (f.1954).
Hann gjørdi eisini ta elegant einføldu pallmyndina við gjøgnumlýstum tóverki, abstraktum mynstrum og trimum kassum, ið vóru altar, pallur og trappa, sum saman við ljósinum hjá Turpin N. Djurhuus (f.1979) skaptu ein meditativan rúmklang.
Í mínum huga vóru hesi bæði høvuðsleikararnir, ljósið og pallmyndin. Ljósið tyktist mær serstakliga hugtakandi tá Beinta Clothier sum kór og frásigari rann aftanfyri tjaldið, elt av einum lítlum hvøssum profilljósi. Ein meistarlig visualisering.
Danski Joachim Holbek (f.1957) hevði gjørt ljóðmyndirnar og tónleikin, sum Beinta Clothier loftaði sum ein altjóða musicalstjørna. Hon glíður lætt og elegant inn og út úr leiklutunum við uppsettum náttklubbahári og mikrofon í hondini.
Hjálmar Dam er bæð faðirdreparin Aigistos og frásigandi tænarin. Í mun til høvuðsleikaran er hann harðmæltur og avgjørdur í røddini, sum undirstrikar Elektru og hennara støðu, ið hevur snýs og higst sum áminnandi ljóðsignatur.
Durita Dahl Andreassen er uppofrandi og fyrigevandi systurin Krýsotemis, sum er hin einasti ljóstklæddi leikarin, ið hon sjálv hevur lýst sum eina Kristusmynd. Og so hevur hon eitt so klassiskt grikskt andlitsbrá, at eg fái hug at arbeiða við typecasting. Heldur ikki er hon ólík Kristin Scott Thomas, sum er kend fyri júst Elektraleiklutin. Ein tragediuklassikari er hon, sum eg ofast havi sæð í skemtileikum.
At vera í familju
Á heimasíðuni hjá Tjóðpallinum sigur danski leikstjórin, Kim Dambæk (f.1957), at um vit klára at vera saman við okkara familju, ja, so vita vit eina rúgvu, og eru næstan før fyri at vera saman við hvørjum sum helst í heiminum.
- Tí vit vita øll, hvussu tað er, at royna at fáa alt at hanga saman í gerandisdegnum, við bæði næru og fjaru familjuna; og hetta er ein partur av tí, ið leikurin er um: Familjusambond. Og í Føroyum vita tit nógv, um at vera tætt knýtt at familjuni, sigur leikstjórin.
Elektra er við øðrum orðum ein gloypibiti hjá øllum teim sjálvbodnu felagsskapum og professionellu sálarfrøðingum, ið veita illa virkandi familjum eitt viðgerðartilboð. Ikki bara í fjarum krígsraktum økjum við etniskari reinsan, men eisini okkara millum tá familjubond av onkrari orsøk eru farin í sor og partarnir vilja møtast aftur.
Í somáta er hetta eitt útferðarmál av heilt terapeutiskum slag.
- Søgan um Elektru, Krýsotemis og Orestes sigur frá um afturvendandi hevndarhugin, ið ikki førir annað við sær enn óeydnu og sorg. Allir partar verja sína støðu, men eingin dugir at tosa saman, sigur Kim Dambæk í skránni, tá hann undir yvirskriftini ”Mýtur – skapanarsøgur, ið gera at vit skilja okkum sjálvi betur” tekur saman um leikin.
Framúr marknaðarføring
Eins og við Havfrúnni hjá Jóanesi Nielsen í fjør, er tað eydnast framúr væl hjá Allani Dalsgarð undir navninum Savna at marknaðarføra leikin. Í fjør fann hann uppá at brúka bæði hurðaopini á gamla Meiarínum út móti Tórsgøtu at seta plakatir í. Nú fer hann eitt stig longur og brúkar vindeyguni á triðju hædd á gamla Føroya Banka út móti Steinatúni, sum var tað á Piccadilly Circus í London ella Times Square í New York. Nýskapandi, vakurt og informativt - og sjónligt sum aldri áður.
Tragiska familjan
Tað er grikski Sofokles (496 f.Kr.-406 f.Kr.), ið hevur skrivað tragediuna um mest tragisku familju í allari bókmentasøguni umleið 420 fyri okkara tíðarrokning. Sofokles sigst hava skrivað fleiri enn hundrað aðrar leikir, men bara sjey eru varðveittir.
Tveir av teimum eru um Oidipus, og umframt aktuella leikin Elektra, telja vit eisini Antigone, sum Axel Tórgarð umsetti í 1989 til framførslu í Norðurlandahúsinum. Nú hevur Hans Tórgarð umsett Elektra eftir nýtýðingini hjá írska Frank McGuinness (f.1953), sum kom út í 1997 undir heitinum Sophocles’ Electra.
Tá høvdu beiskar hendingar úr londum, sum ikki vóru so ógvuliga langt burturi frá okkum, fylt miðlarnar við blóðdryppandi myndum og drápuligum søgum í nógv ár. Eftir ummælum at døma, tá leikurin hjá McGuinness varð frumsýndur á Chichester Festival Theatre hetta sama árið, hevði serliga støðan á Balkan, har grannar vóru í etniskum stríði, nógv at týða í fatanini og uppsetingini av klassiska grikska harmleikinum. Leikurin varð tikin upp aftur á the Old Vic í London í 2014.
Og er áhugi at lesa gomul skjøl á netinum hjá Søvnum Landsins, finst ein hondskrivaða uppskrift frá N. Lang Nilsen í 1768, sum á titulblaðnum ber heitið Electra, tragedie af Sophocles.
Elektra varar 85 minuttir, er uttan steðg og verður sýndur á Tjóðpalli Føroya í mentanargøtuni í Havn hvørt kvøld kl 19:30, leygarkvøld og sunnukvøld tó kl 18:00.
Elektra - eitt útferðarmál av heilt terapeutiskum slag!
Fýra stjørnur av fimm


text:
Ávegismál eftir 2. floksstig
Næmingurin dugir
- at lurta eftir og samskifta um søgur úr Bíbliuni
- at vísa á søgur um lív Jesusar og hansara samveru við menniskju
- at samtala um grundleggjandi fatan av Gudi sum skapara.
Ávegismál eftir 4. floksstig
Næmingurin dugir
- at greiða frá søgum úr Gamla og Nýggja testamenti
- at endurgeva úrval av bíbliutekstum á ymiskan skapandi hátt
- at skilja og tosa um innihaldið í úrvaldum bíbliufrásagnum
- at samanbera evni úr bíbliufrásagnum við líknandi evni í samtíðini.
Ávegismál eftir 6. floksstig
Næmingurin dugir
- at tulka úrvaldar hendingar og frásagnir í Gamla og Nýggja testamenti
- at leita og finna viðkomandi tekstir í Bíbliuni
- at síggja mun á ymiskum tekstsløgum í Bíbliuni
- at greiða frá sambandinum millum Gamla og Nýggja testamenti
- at vísa á bíbilskar frásagnir í list og mentan.
Faklig førleikamál eftir 9. floksstig
Næmingurin dugir
- at brúka Bíbliuna sum tekstsavn
- at greiða frá, greina og tulka søgugongdina í Bíbliuni
- at leita og finna viðkomandi tekstir í Bíbliuni
- at greina og tulka ymisk tekstsløg
- at meta um týdningin av bíbilskum tekstum í samfelagsligum og mentanarligum høpi.


text:
Orð: Britt Rasmussen
Lag: Tað var ein fagran summardag
Kom syngið hart um Fámará
ja, syngið bæði stór og smá.
Ein sang, sum hoyrist víða hvar
so skjótt tey fáa jaligt svar.
So einsamalt og oyði lá
tá parið hetta staðið sá.
So órøkt, rustað, brotið, bart
nei eingin hevði hetta vart.
Har herjað hevði mong ein ódn,
men ikki sást tú nakran Bjørn,
sum fjálgaði um henda blett,
nei alt har var av rustið reytt.
Í ár so mong burt goymt og gloymt
at festa aftur varð ei droymt.
Har rýmt var undan stóru skuld,
sum var út yvir okkum huld.
Men so ein dagin hendi tað
Johan og Rakul spent og glað,
tey sóu tað, sum ikki var
og móti hesum máli bar.
Men bjørnin hon sum lá í hi
nú vaknaði og rassast við.
Nei, hetta ber als ikki til
og forða hesum eg nú vil.
Ei ævintýrið liðugt er,
vit vóna at tit sigra her.
Og geva øðrum sama tjans
sum Rúna áðrenn hetta svans.


text:
In: Hugleiðingar1 Nov 2013
Eg helt, at politikarar kendu og skiltu hugtakið vunnin rættindi, og hvussu óluksáliga trupult tað er at vinna mist rættindi aftur. Men hasir Tinghús steyggjarnir við Alfred Olsen á odda royna kraft etimeg, at forða Johan Dahl í at geva okkum pápum nøkur rættindi, ið vit áttu at havt, men ikki hava í realitetinum í dag.
Eg eigi 4 synir í aldrinum 5-19 ár, so eg meti meg sera væl kvalifiseraðan í at úttala meg um hetta. Í okkara samfelagi eigur mamman barsilspengarnar, tað er samfelagskonventiónin, og sæst eisini aftur í hagtølunum, sambært Kringvarpinum. Tí pápar, ið taka meira enn teir 14 oyramerktu dagarnar eru undantakið.
Tá ein pápi fer í barsil, so verður ofta spurt hví? Um mamman skal okkurt ávíst? Um hon er sjúk? Hetta verður ongantíð spurt, um ein mamma fer í barsil. Hava tit nakrantíð spurt eina mammu, um hon ætlar at taka alt farloyvið? Ella um hví hon fer í farloyvi, um pápin er sjúkur?
Nei, neyvan ha?
Hetta ger, at ætlar ein pápi sær part av barsilstíðini, so skal hann taka hann frá mammuni, hann skal egoistisk brúka nakað av tí tíðini, ið mamman annars átti saman við sínum nýfødda. Eg havi sjálvur gjørt tað einaferð, og soleiðis kendist tað altso.
Eisini yvirfyri arbeiðsgevarum er hetta nakað, ið man skal forklára og næstan biðja loyvi um, tí tað er ikki tín natúrligi rættur.
Lóggavan við pápakvotu ger tað til mansins rætt, broytir konventiónina, á sama hátt sum við verandi 14 døgum. Eingin setur í løtuni spurnartekin við, um man tekur teir 14 dagarnar, ið pápin hevur oyramerktar.
Vit pápar eiga at fáa rættin at vera saman við okkara børnum, tað skulu eingir turrgeldir steyggjar á tinghúsvegnum nokta okkum.
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
BLÁSARA TOYMIÐ
Blásiorkestur skúlans venja soleiðis:
SPÍRAR mánadag kl. 15.00-16.00
Spírar er orkestur fyri nýggjar blásinæmingar, har dentur verður lagdur á at grundleggjandi førleikar.
BLÁSTUR mánadag kl. 16.00 – 17.00
Blástur er orkestur fyri víðarikomnar blásinæmingar. Dentur verður ikki lagdur á ávíst øki, heldur tónleik sum heild.
LÚÐRAR mánadag kl. 17.00 – 18.00
Lúðrar er orkestur fyri ávegiskomnar blásinæmingar, har dentur verður lagdur á rútmur og eitt sindur av improvisation.
KLARINETTORKESTRIÐ mánadag kl. 17.00 – 18.00
Klarinettorkestrið er fyri klarinettnæmingar í musikkskúlanum.
Toymisleiðari er Kári Bæk.


text:
Tað verður rockur fyri allar pengarnar, tá ið amerikanski bólkurin Twisted Sister fer á stóra pall á Summar Festivalinum.
Twisted Sister steig inn á tónleikapallin tíðliga í 1970’unum, og eftir nógv ár við framførslum á smærri spælistøðum, hittaðu teir av álvara fyrst í 1980’unum, tá ið plátufeløgini av álvara fingu áhuga fyri teimum.
Útgávan Stay Hungry frá 1984 gjørdi Twisted Sister heimskendar, og tað vóru serliga tveir sangir, sum slóðaðu fyri hesum. I Wanna Rock og We’re Not Gonna Take It vóru tvey av størstu rockhittunum í 1980’unum, og MTV spældi sangirnar næstan uttan íhald hetta tíðarskeiðið. Twisted Sister hevði eisini fleiri onnur hitt og seldu nógvar milliónir plátur.
Twisted Sister eru framvegis virknir við framførslum kring heimin, og seinastu ummælini geva greiðar ábendingar um, at bólkurin er í stórformi.
- Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligur at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur Erik Biskopstø, ein av fyrireikarunum av Summar Festivalinum.
- Twisted Sister hevur gjørt nøkur av størstu rockhittunum, sum nakrantíð eru skrivað. Hetta er upprunarockur spældur av einum bólki, sum framvegis er í sera góðum formi, sigur Erik Biskopstø, ein av fyrireikarunum av Summar Festivalinum.
- Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligt at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur hann.
- Vit hava havt onkrar heilt stórar løtur, tá vit hava kunngjørt høvuðsnøvn á Summar Festivalinum, og hetta er ein av teimum.


text:
Starvslýsing
Formaður til betongarbeiðið.
J&K Petersen.
Søkt verður eftir formanni til betongarbeiðið. Starvið fevnir um, í samráð við projektleiðslu, at loysa spennandi og avbjóðandi verkætlanir innan økið. J&K Petersen hevur nógvar arbeiði í ger og hevur fyritøkan spennandi verkætlanir fyri framman.
Sum formaður kemur tú í tøttum samstarvið við projektleiðslu, at taka fakligar avgerðir, ið smbv. projektir J&K Petersen hevur ábyrgdina av.
Tú verður við til at leiða og fordeilda arbeiðsuppgávur hjá einum dugnaligum starvsfólkahópi, ið hevur royndir á økinum og eru til dystin fús. Tú skal vera við til at planleggja uppstartin av ymiskum arbeiðum og kemur at hava stóra ábyrgd av verkætlanum, ið sjálvari byggifasuni.
Førleikakrøv
Um tú ert handverkari og hevur royndir við betongarbeiðið og ert vanur við at ganga undan, ert tú tann rætti til starvið. Vit arbeiða við nútímans útgerð og vænta samstundis, at tú sum formaður, hugsar í praktiskum loysnum.
Vit vænta at tú hevur ávísan førleika innan teldutøkni og dugir at seta teg inn í nýggja tøkni, um tað krevst.
J&K Petersen setir trygdina fyri arbeiðsfólkið í hásæti. Tí skal tú hava neyðugan hugburð um trygd.
Sum formaður kemur tú somuleiðis at hava ábyrgd av starvsfólkum, ið eru tilknýtt verkætlanum og skal tú duga at virðismeta okkara starvsfólkatilfeingið.
Vit kunnu bjóða tær:
- Løn, ið samsvara við útbúgving og royndir.
- Eitt starv við breiðum fakligum avbjóðingum.
- Møguleikar fyri fakligari menning.
- Lønin verður sett eftir avtalu.
Arbeiðstíðin verður skipað sum vanlig arbeiðstíð. Tó kunnu broytingar koma í arbeiðstíðirnar, um tað krevst.
Tann ið settur verður skal hava koyrikort.
Umsóknir við prógvum, CV. v.m. skulu sendast við maili á: starv@jkp.fo.
Umsóknarfreistin er mikudagin 20. apríl 2017.
Um spurningar eru í samband við starvið ert tú vælkomin at tosa við Áka Troest, projektleiðara á tlf. 585086 ella við Finnur Joensen HR- og fyrisitingarleiðara á tlf. 585036.
Um J&K Petersen
J&K Petersen er eitt entreprenørfelag stovnað í 1975, og er millum elstu entreprenørfyritøkur í landinum. Felagið fæst við jørð- og betongarbeiði, umframt bygnings- og havnaarbeiði. Umleið 130 fólk starvast hjá J&K. J&K er eitt arbeiðspláss, ið hevur drúgvar og góðar royndir við anlegsarbeiðum, dýpingararbeiðum, byggiarbeiðum og havnaarbeiðum í øllum landinum.
Starvslysing_formadur til betonarbeidid 06042017.pdf


text:
Heri í hernað: Grindamótmæli skulu ikki órógva Týr
Fyri fáum árum síðani var Heri Joensen bara ein púra vanligur føroyingur, tá tað ráddi um grindadráp. Men so fór hann í kjak við Paul Watson, og tá hann herfyri legði eina mynd av sær sjálvum, har hann stóð og skar ein hval upp, út á Facebook, kom verulig øði í grindina. Hetta merktist eisini hjá bólkinum hjá honum, Týr, tí knappliga tordu ella vildu fleiri spælistøð ikki hava Týr at spæla hjá teimum. Í dag er Heri Joensen ein av størstu forsprákarunum fyri grindadrápi og stríðist eisini fyri at sannføra útlendsk spælistøð um ikki at taka Týr av skránni
Ein mynd sigur meir enn túsund orð, sigst, men ein mynd kann eisini elva til kjak upp á fleiri túsund orð. Í øllum førum, um hon verður løgd á Facebook, og tey avmyndaðu eru ein kendur tungmálmssangari og ein avlívaður grindahvalur.
Spyr bara Hera Joensen, sangara og guitarleikara í Týr. Í summar, 27. juni, legði eysturoyingurin eina mynd á facebookvanga sín, har hann og aðrir síggjast skera upp grind í Hvannasundi. Ein mynd, ið kundi forkomið júst byrjaðu konsertferðini hjá tungmálmsbólkinum úr Eysturoynni.
Hevði ikki væntað slíka øsing
Grindadráp hevur fyrr – kanska serliga seinastu árini – havt nógva øsing við sær, og aftur hesa ferð kom øði í grindina. Eftir at myndin varð løgd út, tók kjak seg upp alt fyri eitt, og viðmerkt varð dúgliga undir myndini. Stutt eftir hetta sá Heri eitt sokallað ”event” – eitt uppslag – á Facebook, har eggjað varð til mótmælisgongu undir eini konsert á komandi konsertferðini hjá Týr.
- Tað var í Berlin ella Köln, eg minnist ikki heilt, sigur Heri.
Bookarin hjá bólkinum setti seg í samband við Hera, og bað hann taka myndina burtur alt fyri eitt og leggja eina umbering á netið. Men sangarin var hvørki til at høgga ella stinga í. "Ikki talingur um," segði hann og gjørdi greitt, at hesum vildi hann ikki eftirlíka.
Nøkur av spælistøðunum, ið eftir ætlan skuldu hýsa konsertum við Týr, valdu at taka føroyska tungmálmsbólkin av skránni, orsakað av hóttanini um mótmælisgongur. Tey hildu seg ikki kunna veita vissu fyri trygdini hjá áhoyrarunum. Einstøk støð valdu at avlýsa, tí hildið var, at grindadráp er djórapínsla og ikki kann verjast. Tá ringast stóð til, høvdu sjey av í alt seytjan spælistøðum, flestu av hesum í Týsklandi, boðað frá, at Týr ikki slapp at spæla, og samstundis fekk Heri bæði ákoyringar og stuðul á sosialu miðlunum. Tá farið varð avstað fyri viku síðani, vóru tær allarflestu konsertirnar kortini settar aftur á skrá. Heri hevði ikki roknað við, at ein "gerandismynd", sum hann orðar seg, fór at skapa slíka øsing.
- Eg helt, at hetta við grindadrápi var farið eitt sindur í bakgrundina, eftir at Sea Shepherd mestsum einki fekk burturúr, seinast felagsskapurin var í Føroyum. Tað koma fleiri sovorðnar myndir út, tá tað er grind, men eg havi ein illgruna um, at teir løgdu eftir mær, tí tað var eg, og eg havi kjakast við Paul Watson fyrr. Eg hugsi kanska, at teir fylgja eitt sindur við, sigur Heri, ið ikki heldur, at føroyingar skulu vera bangnir fyri at leggja myndir av grindadrápi út á netið.
Gjørdi filmar
Hóast tað ikki kom upp á tal at strika myndina og skriva eina umbering, var kortini annað, ið kundi gerast fyri at loysa trupulleikan, sum bólkurin var endaður í. Tað, sum serliga vakti ans, vóru tvey stutt filmsbrot, ið Heri legði á Youtube. Har greiddi sangarin frá um føroyska grindadrápið, og bar fram grundir fyri, hví hann ikki heldur, at tað er skeivt at drepa grindahval.
- Eg gjørdi fyrst eitt brot, einar tveir minuttir langt, sum eg gav okkara bookara. Tað varð ikki gjørt alment, men hann helt ikki, at hetta var gott nokk. So gjørdi eg eitt nýtt brot, tað, ið eg legði út á Youtube, og tað fór víða um. Hesin stutti filmurin varð sæddur eini 35.000 ferðir beinanvegin, og tykist hava sannført nógv um, at tað, ið vit gera, ikki er ræðuligari enn nakað, sum fer fram í sláturvirkjunum á meginlandinum, fortelur Heri.
- Síðan gjørdi eg eitt brot afturat, har eg greiði gjøllari frá bakgrundini, og hví mann ikki skal boykotta Týr orsakað av grindadrápi. Eg haldi, at upplýsingin hevur nógv at siga, og ætli mær at gera ein film afturat, tá eg komi heimaftur av konsertferðini fyri at fortelja, hvussu tað gekk, leggur hann afturat.
Filmsbrotini vóru nokk til, at okkurt spælistað setti Týr aftur á skránna, men onnur vóru framvegis ikki sannførd.
- Onkur hevur viljað fingið orðið á meg persónliga, og tey hava so ringt til mín. Eg havi so greitt teimum frá støðuni og vissað tey um, at eg ikki eri nakar psykopatur. Fólk hava eisini sent mær tilfar um bakmenninar, sum eg so havi sent víðari til spælistøðini, og soleiðis hevur tað eydnast at sannført konsertfyriskipararnar um, at atfinningarnar ikki júst koma frá virðisløntum lívfrøðingum, sigur Heri við einum skeivum smíli.
Hvørjir eru bakmenninir?
Men um hesi mótmælisfólkini ikki eru virðisløntir lívfrøðingar, hvørji eru tey so? Hesin spurningurin er ikki altíð so lættur at svara, tí fá djóraatgerðarfólk eru eins kend í almenninginum sum Paul Watson. Heri er kortini rættuliga sannførdur um, at tann, ið byrjaði júst hesa mótmælisherferðina, er týskarin Jürgen Ortmüller, møguliga saman við landsmanninum Frank Riefenstahl, ið er limur í Sea Shepherd felagsskapinum.
- Sum eg dugi at síggja tað, byrjaði hetta við teimum báðum, og teir hava eitt netverk av fólki, sum sita heima og skriva, greiðir Heri frá.
Slík verða kallaði “keyboard warriors” og mannagongdin er rættuliga einføld. Tey skriva til øll spælistøðini og biðja um, at konsertin ella konsertirnar við Týr verða avlýstar. Á Facebook-síðuni hjá spælistøðunum (tey flestu hava eina slíka nú á døgum) kunnu fólk geva eitt ummæli – frá einari upp til fimm stjørnur – og hetta gera mótmælisfólkini sær dælt av. Tey eru fleiri, sum skriva mótmæli á síðuni, og øll geva spælistaðnum eina stjørnu. Eru tey nóg nógv, kann hetta gera, at miðal ummælið hjá spælistaðnum lækkar og umdømið versnar. Til dømis skrivar ein, sum er nevnd Evy Schaeffer, soleiðis á veggin hjá spælistaðnum Villemeen í Arnhem í Hollandi:
“I can't believe you register bands that promote violence to the extent TYR does blood violence belongs in the past. Send them a message: Join the 21st century.”
Hetta, saman við hóttanum um mótmælisgongur, kann gera, at spælistøðini velja løttu og tryggu loysnina, og nokta Týr at spæla.
- Teir fáa øll at skriva til spælistøðini, og antin eru fólk óupplýst, hesi eru helst fleirtalið, ella eru tey tað, ið mann kallar fyri “trolls”. Fólk, ið plága til stuttleikar, sigur Heri.
- Men Jürgen Ortmüller sjálvur er ein religiøsur klikkheysur, sum er í onkrari katólskari antijødiskari sekt. Hann heldur, at vit eru ókristiligir, og tí vil hann hava okkum boykottaðar. Tað hevur einki við grind at gera, leggur Heri afturat.
Tað gekk heldur ikki long tíð, áðrenn Paul Watson blandaði seg upp í kjakið.
- Hann stakk seg upp seinni. Um hann hevur verið við at byrja tað heila, tað veit eg ikki, men hann kom so uppí, og tað fyrsta hann gjørdi var at kalla meg ljótan, sigur Heri flennandi, og heldur, at hjá gráhærda kanadiumanninum er motivatiónin pengar, sum hann fær frá privatfólki og fyritøkum.
Trupult at umsita
Filmsstubbarnir, ið Heri legði á netið, skaptu nógv kjak, bæði á Facebook og Youtube. Talan er um persónligu síðurnar hjá Hera, og trupult kann vera at umsita tær fleiri túsund viðmerkingarnar, sum verða skrivaðar. Hóast tey flestu helst stuðla ella í minsta lagi siga seg skilja føroysku argumentini fyri grindadrápi, verða tað ofta tey, ið eru ímóti grindadrápi, sum fylla mest.
- Nú havi eg strikað eina øgiliga rúgvu av viðmerkingum. Eg vil ikki spilla mína tíð ella tíðina hjá øðrum, so um fólk brúka vendingar sum ”innocent animals”, ”bloodthirsty barbarians” ella ”murderers”, so striki og banni eg beinanvegin, sigur Heri og greiðir frá, at tað hevur verið størri mótstøða, enn tað sæst á Youtube og Facebook í løtuni.
- Nøkur eru als ikki at tosa við, serliga ikki á einum slíkum almennum forummi, men eg havi latið tey staðið, sum í minsta lagi halda seg til ein hampiligan tóna og tosa um veruleikan heldur enn okkurt, sum Jürgen Ortmüller hevur spunnið upp, sigur Heri.
Sangarin heldur, at tey flestu, eisini tey, sum í fyrsta umfari tykjast víðgongd og heldur ómøgulig, kunnu røkkast við skynsemi.
- Eftir at eg havi greitt frá, hvat grindadráp er fyri nakað, hevur onkur skrivað til mín og umborið seg fyri, at tey hava brúkt ljót orð ímóti mær fyrr. Tey kunnu virka púra hopleys at kjakast við, men fleiri kunnu sannførast, um mann gevur teimum upplýsingarnar, og letur tey hugsa í friði og náðum í eina tíð. Næstan eingin broytir meining á staðnum.
Heri og stríðið um grindadrápið
Heri Joensen hevur ikki altíð lagt so nógv í stríðið um føroyska grindadrápið.
- Eg var bara ein púra miðal føroyingur hesum viðvíkjandi, sigur hann.
Hetta broyttist í 2012, tá sangarin kjakaðist við Paul Watson í sambandi við sendingina Whale Wars: Viking Shores hjá Animal Planet. Síðan hevur grindadráp verið nakað, ið hevur fylt alsamt meir í lívinum hjá Hera og hinum í Týr. Sangarin hevur eisini brúkt nógva tíð upp á kjak, eftir at myndin varð løgd út í summar, men hví tímir hann tað?
- Fyri tað fyrsta irriterar tað meg at síggja fólk so óupplýst ella skeivt upplýst, og so sjálvandi fyri at royna at fáa konsertirnar aftur á skránna. Um eg finni dømir, har eg skjótt og lætt kann rætta ein feil hjá onkrum, sum tykist hampiliga skilagóður, taki eg ofta tann møguleikan, men eg svari bara sama spurningi eina ferð, tí tað er hopleyst at svara øllum, greiðir Heri frá.
Sangarin og Týr, sum hann leiðir á pallinum og umsitur annars, eru av álvara komin í brennidepilin orsakað av myndini og tí eftirspæli, sum hon fekk.
- Hetta hevur verið stóra málið hjá okkum í seinastuni, og tað er farið rættuliga víða um, sigur Heri. Samrøður eru gjørdar um málið við alskyns fjølmiðlar, mest við tungmálmsmiðlar av ymsum slag, men eisini aðrar etableraðar meginstreymsmiðlar. Til dømis var ein skrivlig útgáva av filmsbrotinum, ið Heri gjørdi, í konservativa enska tíðarritinum, The Spectator, undir yvirskriftini: ”Yes, I butcher whales. What's all the fuss about?”
- Vit eru komnir í bløð og á heimasíður, har tónleikur av okkara slag vanliga ongantíð kemur, og ein rúgva av fólki hoyra um okkum fyri fyrstu ferð orsakað av hesum, sigur Heri, sum má viðurkenna, at hetta er frálík umtala fyri bólkin.
- Fyrsta videobrotið, ið eg legði út, fekk meir umtalu og vísingar enn nakað annað, sum eg
nakrantíð havi gjørt. Onkur hevur enntá skrivað, at honum als ikki dámar tónleikin, men fer at keypa eina fløgu, bara fyri at stuðla okkum, sigur Heri smílandi.
- Summi meina, at mann als ikki skal drepa djór. Tað haldi eg ikki er gjørligt í heiminum, sum hann er í dag, men um ikki annað, er tað ein erlig grundgeving. Trupulleikan við kyksilvurdálking kunnu vit ikki skumpa til viks. Kanningarnar hjá Pál Weihe vísa, at mann skal ansa eftir, hvussu nógva grind mann etur, sigur Heri. Men sum tann ídni kjakarin hann er, skoytir hann uppí:
- Men eitt argument, sum riggar væl móti tí er, at mann skuldi heldur givist at dálka høvini, enn at gevast at eta grind og fisk.
Og vánaligastu grundgevingarnar móti grindadrápi, tú hevur hoyrt?
Heri flennir eitt sindur uppgevandi.
- At hvalir eru ósekir, tá mann drepur teir. Skal mann bíða til djór eru sek í onkrum, til mann drepur tey? Og so láturliga ósannindi um, at grindadrápið er ein árligur "coming of age" siður.
Heri steðgar á, men tað tykist, sum hann kundi hildið fram langt út á kvøldið.
Nýggj fløga á veg
Heri Joensen og hinir í tungmálmsbólkinum Týr arbeiða í løtuni við nýggjum sangum, sum koma at mynda komandi útgávuna hjá bólkinum. Um alt gongur "simpelthen super", kemur hon út fyrra hálvár næsta ár.
Gittarin er tikin upp til fýra sangir, og eini 14 sangir eru skrivaðir, hóast nakrir framvegis tørva eitt sindur av arbeiði. Tá hetta er gjørt, fer bólkurin at spæla restina inn.
- Vit hava gjørt av at taka gittar, bass og røddir upp í okkara heimastudio, og at fara út í studio at taka trummurnar upp og at miksa útgávuna, sigur Heri Joensen.
Ikki so góða tíð til tónleikin
Arbeiðið við nýggju fløguni hevur verið í gongd í eina tíð, men Heri greiðir frá, at teir ikki eru komnir so langt, sum teir høvdu ynskt sær.
- Tað er trupult at fáa tíð til tað. Eg havi yvirtikið umsitingina av bólkinum, og havi mestsum alt tað fyrisitingarliga um hendi. Hetta krevur nógva tíð og orku, og tað gongur útyvir tað tónleikaliga, men tað gongur kortini spakuliga framá, sigur hann.
Sangarin greiðir frá, at tað vóru hann og Terji Skibenæs, ið fingu yvirorðnaða hugskotið til nýggju útgávuna fyri fleiri árum síðani. Hann vil kortini ikki avdúka meir um hetta, tí tekstirnir eru tað síðsta, ið verður skrivað, so nógv kann framvegis broytast.
- Eg havi eina hóming av, hvussu hvør tekstur skal síggja út, men tað kemur einki kjøt á fyrr enn til seinast, og tí fara vit at halda tað fyri okkum sjálvar enn.
Ófantalig privatboð á Facebook
"if you want to play in germany, somebody will f u in the ass. THERE IS NO PLACE FOR DISGUSTING WHALE KILLER FREAKS IN GERMANY. HERI STAY AT HOME NOBODY WANTS YOU. wage es nicht"
Soleiðis sóu eini boð út, sum Heri Joensen, sangari í Týr, fekk í talgilda postkassan á Facebook. Hann er vanur at fáa slíkt sendandi, men síðan myndin av honum og grindahvalinum í Hvannasundi varð løgd á Facebook, eru nógv ófantalig boð endaði í innboksini.
- Eg havi gjørt tað, at eg havi slett ikki lisið tey. Bara strikað tey, og koyrt tey burtur umgangandi. Eg havi lisið fyrstu reglu, og so vekk við tí, fortelur Heri. Hann er ikki týpan, ið tykist taka hóttanir í alt ov stórum álvara, men slíkt ávirkar kortini.
- Tá ein fær ov nógv slíkt, er skjótt at blíva deprimeraður. Fyri tað fyrsta er tað sjálvandi keðiligt í sær sjálvum, og fyri tað næsta er tað rættuliga syrgiligt at síggja vaksin fólk uppføra seg á ein somikið óbúnan hátt. Mann hevur lyndi til at missa vónina fyri mannaættini, sigur Heri.
Donsku spælistøðini eisini órógvaði
Heldur ikki donsku spælistøðini, har Týr vóru á plakatini, sluppu undan ágangi frá teimum, ið ynsktu, at føroyski tungmálsmbólkurin bleiv boykottaður.
Studenterhuset í Aalborg, sum húsar árliga Aalborg Metal Festivalinum, var eisini fyri einum sokallaðum "shitstormi", tá mótmælisfólk móti grandadrápi díktu síðuna hjá spælistaðnum undir í ágangandi viðmerkingum og vánaligum ummælum. Hetta fyri at noyða Studenterhuset at nokta Týr at spæla har. Strategiin var hin sama sum aðrastaðni, og helst standa somu menn aftanfyri. Teir fingu kortini einki burturúr innsatsinum.
- Eg haldi, at teir spilla sína tíð, segði Lars Hellerup frá Studenterhuset við TV2 Nord.
Fyrireikararnir av sjálvum festivalinum vórðu eisini fyri júst sama áganginum, men hugsaðu ongantíð um at avlýsa konsertina við Týr.
- Tað, sum gongur fyri seg í Føroyum, er lógligt, og tí hava vit ongar trupulleikar av at lata Týr spæla. Konsertin verður hildin eftir ætlan, segði Mikkel Larsen, fyrireikari, við TV2 Nord.
Og konsertin var hildin eftir ætlan uttan trupulleikar og Týr fekk góð skoðsmál.
White Guide: KOKS nummar 12 í Norðurlondum
Arbeiðsloysið metlágt


text:
Undirvísingarupplegg til elstu næmingarnir í fólkaskúlanum.
Fyrsta uppleggið er 2x2 tímar og er um fólkaræði í Myanmar. Her verður verður arbeitt við ymsum stýriskipanum við serligum atliti at fólkaræði. Grundarlagið undir upplegginum er filmurin: "Learning to be free", sum er ein av mongum Heimsfilmum frá Danida.
Í hesum evninum verða valplakatir hjá stórstu flokkunum á løgtingsvalinum í 2015 viðgjørdar.
Myndirnar byggja á tær valplakatir, sum vóru settar upp 10 dagar undan valinum í Havn.
Endamálið við hesum undirvísingaruppleggi er fyrst og fremst at fáa innlit í vinstra og høgra,
og loysing og samband í føroyskum politikki. Síðan er endamálið at síggja, hvar flestu valplakatir síggjast,
og hvussu valevni venda sær til veljaran við plakatum.
Stuttfilmur til eina undirvísingargongd um at greina og tulka ymsar miðlar í brúkarasamfelaginum. Høvuðspersónurin hevur einar sólbrillur, sum vísa honum loynda boðskapin í skeltum, plakatum og øðrum miðlum. Stuttfilmurin er treylari, brellbiti, til Sci-fi filmin ’They Live’ (John Carpenter, USA 1988).
Undirvísingarupplegg um átrúnað í politikki undan løgtingsvalinum í 2015. Her er ein stuttfilmur frá einum valevni í Miðflokkinum, og ein stuttfilmur frá einum valevni í Javnaðarflokkinum. At enda eru eini boð frá bispi um, at fólkakirkjan er ikki við í politiska valstríðnum.
Temasíðan er um løgtingsval og fólkastýri.
Málbólkurin er lærarar og næmingar í fólkaskúlanum.


text:
Orð: Matthías Jochumsson
Lag: Jónas Tómasson
Týtt: Mikkjal á Ryggi
1. Gud, ger meg til eitt lítið ljós
um lívsins stutta skeið;
sum hjálpir teim á rætta kós,
ið viltust burt av leið.
2. Gud, ger meg til eitt blomstur blítt,
sum brosar øllum mót,
sum tekur bæði kalt og lýtt
við tol á síni rót.
3. Gud, ger meg til eitt signað lag,
sum lívgar hug og sál,
sum birtir sól og summardag
og doyvir storm og bál.
4. Gud, ger meg til ein sterkan stav
at styðja veikar væl,
hjálp, at tað ljós, sum tú mær gav,
eg nýti, sum eg skal.
5. Gud, ger mær lyndi reint og ljóst
við halgum sálmalag
at bera troyst í stúrin bróst
og gera syrgin glað.


text:
Orð: Hjalmar Ruud
Týtt: Victor Danielsen
1. Tað livir ein songur, eitt undurfult lag,
sum er sokkið mær djúpt í mítt sinn,
sum fyllir mítt hjarta, ger ljósan mín dag –
tí ein Himmal er komin har inn.
2. Tann song kann eg syngja, so ofta eg vil,
tí alsamt hann í hjarta mær er;
og eym er hans rødd, sum meg kallaði til
sær ein vitnisburð fram bera her.
3. Ver treystur! hann sigur; tí sælan er tín,
sum á krossin tær vón hevur bygt;
lat Andan teg mynda til tænara mín,
hvíl teg á mínum lyftum bert trygt!
4. Ein dag eg við Guds børnum syngja skal, har
sum øll gøtan av gulli er løgd,
tá frígjørdi andin mín Frelsara sær,
hoyrir orð, sum ei her eru søgd.


text:
Fólk umvæla húsini, skifta bilin út og keypa fleiri tænastur og vørur. Hetta er úrslitið av einum virknum uttanríkispolitikki.
Vit hava tveir vegir í at velja. Vit kunnu lata upp ella aftur. Í míni verð er eingin ivi um, hvat vit skulu gera. Vit skulu lata upp. At byrgja seg inni er ikki ein gongd leið í 21. øld.
Tað er í veruleikanum hetta, fólkatingsvalið snýr seg um.
Tí tá ið samanum kemur, er tað samstarv við onnur lond, sum hevur og fer at skapa okkum framburð. Tað er, tá ið vit samskifta, handla og samstarva við onnur, at vit vaksa og taka okkum fram.
Men hví fara á val, tá ið føroyskur politikkur verður evnaður til á Vaglinum og ikki í einum parlamenti, sum liggur 1311 kilometrar burtur frá okkara egna?
Fyri Framsókn eru samskiftið og samstarvið á Christiansborg uttanríkispolitisk mál. Tí undir verandi skipan viðger Fólkatingið regluliga viðurskifti, sum hava beinleiðis ávirkan á Føroyar. Hesa støðu skulu vit fyrihalda okkum til og arbeiða eftir. Tí vit skulu gera okkara ávirkan galdandi, har avgerðirnar verða tiknar.
Seinastu árini hava vit eisini sæð, at uttanríkispolitikkur hevur ovurstóran týdning fyri okkum. Í stuttum kunnu vit siga, at tess meira ræðisrætt, politikararnir á Christiansborg mugu lata ES, tess meira kemur evropeiska samveldið at stjórna føroyskum politikki. Eg loyvi mær at ivast í, at hetta er ynskið hjá vanliga føroyinginum.
Eg leggi tí stóran dent á, at vit føroyingar umboða okkum sjálvar á støðum, haðani hendan ávirkanin kemur. Vit skulu hava ein miðvísan uttanríkispolitikk, sum styrkir okkara sjálvsfatan og virðing, gevur okkum vitan og perspektiv og mennir okkara vinnu, sølu og búskap. Hava vit ein sjálvstøðugan uttanríkispolitikk, byrgja vit okkum ikki inni. Vit lata upp.
Tí er tað so umráðandi, at vit skipa og stýra okkum sjálvi.
Vit merkja longu ta góðu ávirkan, sum ein sjálvstøðugari uttanríkispolitikkur hevur. Vit síggja tað í Havn, í Vágum, á Skálafjørðinum og alla aðrastaðni í landinum. Fólk umvæla húsini, skifta bilin út og keypa fleiri tænastur og vørur. Hetta er úrslitið av einum virknum uttanríkispolitikki. Tað gongur sjón fyri søgn, at Føroyar eru vorðnar munandi ríkari, síðani vit av røttum ásettu okkum størri uppsjóvarkvotur. Frammanundan vóru vit við skerdan lut.
At vit tryggja landinum størri virði og ikki hokna, tá ið ES og øll limalondini biðja Føroyar leggja seg niður, vísir greitt, at tað lønar seg at stríðast fyri egnum rættindum. Á henda hátt kunnu vit geva børnum okkara eitt enn betri lív enn tað, vit hava havt.
Við einum virknum uttanríkispolitikki, sum enn ikki er á okkara hondum, fáa vit komandi árini meira ávirkan. Tí er tað umráðandi fyri hvønn einstakan føroying, at Føroyar hava røttu umboðanina á øllum støðum, har vit kunnu ávirka og mynda okkara framtíð og órædd ganga leiðina fram móti nýggjum sigrum.
Útheimurin skal til Føroya, og Føroyar skulu út í heim. Hetta er umráðandi fyri Framsókn, og partur av hesari stremban verður undir verandi heimastýrisskipan rokkin á Christiansborg.
Til tessa at røkka málinum um støðuga framgongd og uttanríkispolitiskt sjálvræði biðja vit um undirtøku frá Føroya fólki at standa á odda fyri at leiða okkum trygt og gott inn í framtíðina.


text:
Orð og lag: Jákup Eli Joensen
Hans Pauli, og sigarettin tey høvdu tað, so gott
Inntil Hans Pauli eitt kvøldið ikki fekk sovið í nátt
Hann valdi, at gera eitt strangt, og fúlt, og alvorligt roykibann
Ìstaðin fyri, at roykja valdi hann, at kukka í eina spann
Tá ið hann ei fekk sovið, tók hann fram sína spann
Hann legði hana á gólvið, og deildi hana saman við Jan
Nú hevði hann gjørt tað liðugt við eina sigarett
Men seinni uppdigaði hann, at í fingrinum hevði hann ein
brúnan skitnan plett
So nú roykjir hann ei longur, nú hevur hann oyraring
Kanska fær hann sær ein oyraring, á sín pissiling
Nú situr hann við brillum, og blýanti, og skrivar síni orð
Kanska fer hann ein túr til Hotel Paradís, at roykja, og dríva hor
Eitt-tvey-eitt-tvey-eitt tvey-eitt-tvey-eitt-tvey-eitt-tvey-eitt-tvey
eitt-tvey-eitt-tvey-eitt-tvey-eitt-tvey-eitt-tvey-eitt-tvey-trý
sálartíð-eitt-tvey-trý-sálartíð
Sløkk hasa sigarettina, tað er ikki lov, at roykja her!Goym tekstin


text:
Mikudagur er tann stóri ítróttardagurin hjá børnunum, bæði hokki og tennis á skránni. Eg fór við FS og Madeleine fyrst til hokki og so til tennis. Veðrið var frálíkt. Vit fingu okkum kaffi meðan vit bíðaðu.
Um kvøldið grillaðu og chillaðu vit uttanfyri. Børnini spældu og súkklaðu í garðinum, hugni í hægsta potensi, men kanska eg sat ov leingi úti til samans, tí eg havi fingið galloperandi krím...aja.
Ná hósdagin fór FS út at súkkla við eini vinkonu, VIcky. Tær súkklaðu inn til Hollands og fóru 90 km til samans, frúurnar vóru móðar tá ið tær komu aftur. Vit vóru har hjá Vicky og Peter og tóku ímóti, og so...ja grillveitsla, svimjihylur (kaldur) og tennisvøllur, aftur sitið úti leingi og ikki so heitt.
Nú ið børnini eru so stór, situr Michel undir baby Harry. Madeleine bleiv verandi og skuldi sova hjá vinkonuni Alex.
Og so í dag fóru vit til Antwerpen, har Emil keypti sær tv ær bøkur at hava við á legu í næstu viku. FS bjóðaði á restaurant, hon eitur Chocolat og hevur eitt heilt ótrúligt ineriør. Í gongini inn á vesið eru horrormálningar og inni í restaurantini er mosaikk, spegl og annað.


text:
Stuttligt at sleppa at vísa fremmandafólki okkara fremstu fornminni. Serstakliga eri eg errin av føroyskum bátasmíði. Regin Debes er savnslærari á Fornminnissavninum, vit fingu ein rundtúr at síggja ymsikt, m.a. bátarnar og kirkjubøstólarnar. Tjóðsavnið er flott, framsýningarnar umfata nú eisini náttúrugripasavnið. Har vóru vit ikki og hugdu, eg veit ikki, um tað er so snilt, er tað ikki øgiliga nógv at hava saman, og so nógv ymiskt? Ná, tað man fakfólkið vita best.
Kálvur flettur í bjølg…..til kík.
Hann føroyingum fylgdi í túsund ár….


text:
Andstøðan máar grundarlagið undan landsstýrismálanevndini
KÆRUMÁL: Løgmaður hevur ikki í hyggju at fylgja niðurstøðuni hjá andstøðutinglimunum í landsstýrismálanevndini av teirri einfaldu orsøk, at hon als ikki tekur faklig atlit, men einans politisk atlit.
Við bara at taka politisk atlit máa andstøðulimirnir í landsstýrismálanevndini grundarlagið undan landsstýrismálanevndini. Tað heldur løgmaður, nú landsstýrismálanevndin hevur gjørt niðurstøðu í máli, har løgmaður er kærdur fyri at hava sett lóggávuna til viks í sambandi við niðurstøðu um, at § 14, stk. 2 í hjúnalagslógini er yvirtikin.
“Tað er sera óheppið, at andstøðulimirnir í landsstýrismálanevndini ikki fylgja løgfrøðisligu ráðgevingini, sum greitt vísir, at lógarheimild er, ið gevur løgmanni rætt at lýsa § 14, stk. 2 at vera yvirtikið. Tað er óhoyrt, at landsstýrismálanevndin, ið hevur til uppgávu at hava rættarliga eftirlitið við løgmanni og landsstýrisfólkum, ikki fylgir løgfrøðiligu ráðgevingini," heldur Aksel V. Johannesen, løgmaður.
Løgmaður hevur ikki í hyggju at fylgja niðurstøðuni hjá andstøðutinglimunum í landsstýrismálanevndini av teirri einfaldu orsøk, at hon als ikki tekur faklig atlit, men einans politisk atlit.
"Eg fari ikki at ganga ímóti løgfrøðiligu ráðgevingini hjá Løgmansskrivstovuni, danska forsætismálaráðnum, kirkjumálaráðnum, barna- og sosialmálaráðnum, løgtingsfyrisitingini og løgfrøðiligu ráðgevingini hjá landsstýrismálanevndini. Tað havi eg eisini gjørt greitt í mínum hoyringarskrivi til landsstýrismálanevndina," sigur løgmaður.
Løgmaður sendi fyrrapartin sítt ummælisskriv til landsstýrismálanevndina.
Tað kann lesast her
« aftur


text:
Tummas Frank vann
Avbjóðarin Tummas Frank Joensen í Skúgvi vann á Sniálvi Røvilsberg á sýsluformansvalinum í Sandoyar Sýslu. Tað var greitt, tá uppteljingin var liðug á grannskoðaravirkinum Januar í morgun.
Tummas Frank Joensen fekk 67 prosent av atkvøðunum, meðan Sniálvur Røvilsberg, sitandi sýsluformaður, fekk 33 prosent. 48 av 117 limum – 41 prosent – greiddu atkvøðu á valinum.
Tað var bert í Sandoyar Sýslu at nakað veruligt val var, tí í øllum hinum sýslunum vórðu sitandi formenn valdir uttan mótvalevni.
Føroya Fiskimannafelag
Endamál felagsins er at fáa fiskimenn og sjófólk at standa saman í felagsskapi til at bøta um kor síni og at starvast fyri øllum, ið kann vera fiskivinnu og sjófólki til frama.
Upplatingartíðir: Mánadag til fríggjadag 8 - 15.
Bryggjubakki 14-17. Telefon 356 000.
E-postur: info@fiskimannafelag.fo
Títt virkna fakfelag


text:
Á klinikkini verður alt frá vanligari tannrøkt til størri inntriv gjørt. Men í tí dagliga verður eisini stórur dentur lagdur á fyribyrgjandi ráðgeving, um hvussu ein kann røkja sínar tenn.
Tað er altíð ein spennandi avbjóðing at hjálpa fólki, sum hava trupuleikar við tonnunum. Ikki bara fyri at sleppa undan tannapínu, men eisini soleiðis at ein verður nøgdur við sína útsjónd og kennir seg væl.
Nøkur dømi uppá viðgerðar møguleikar eru Protesur (handilstenn), Implantat, Brýr, Krúnur, Bleiking, smærri Tannrættingar og aðrar kosmetiskar viðgerðir v.m.
Ring á telefon 320 320, um áhugi er fyri at fáa nakað gjørt við smílið 😀


text:
Árni Gregersen, ting.fo 21.12.2016 (10:45)
Varðin part í Høvdavirkinum
Høvdavirkið í Leirvík í hevur havt nøkur trupul ár, orsakað av viðurskiftunum ío Nigeria.
Tí hevur verið arbeitt við at umleggja framleiðsluna til aðrar vørur, millum annað mat til húsdjór og vørur til heilsuídnaðin.
UJppsjóvarfyritøkan Varðin arbeiir eisini viðmatvørum og virðisøking. Fyritøkan hevur sett góðar 14 milljónir krónur í Høvdavirkið, sum í løtuni er í ferð við at útbyggja virkið.
Virkið framleiðir serliga djóramat í løtuni og eini 20 fólk eru til arbeiðis í framleiðsluni á virkinum. Nógv av hesum vørum verða útfluttar til týska marknaðin.


text:
Tann niðasta opnahjallin átti Hoygarðurin, miðhjallin átti Jógvansstova ,og tann heimasta átti Nýggjustova
Leygardagin 27.08.16. vóru aftur arbeiðsboð frá Gjómanni, tí nú skuldu opnahjallarnir Niðri í Geil gerast lidnir: tekjast við flagi, skjøldrarnir laðast upp, og snøklarnir avlívast. Eisini hevði Gjómaður egnt við hugna Niðri í Fjøru eftir lokið dagsverk. Líkamikið - væl var egnt - tí har møtti nógv og fjølbroytt fólk. Veðrið var so gott, at tað fæst ikki betri til ein slíkan dag. Sjógvurin var sum eitt spegl - tað stóð við klettin. Frammanundan var flagið maskinskorið av einum stykki Eysturi undir Hamri, men tað skuldi so kappast sundur - berast heim á tann eystara endan á Flatnavegi og so flytast við vogni oman í Geil. Hetta var stórarbeiði, men, sum myndirnar í myndasavninum vísa, so var manningin góð.
Erling og Neli
Eg má nevna Erling og Nela - tveir aldrandi menn. Trúgvir sum trøllið møta teir upp til hvørt tiltak, og teirra partur liggur ongatíð eftir. Teir spara seg ikki við at taka tey tyngstu tøkini, so tað er stuttligt at "betragta" teir, hvussu væl teir eru fyri - annar er farin at ganga ímóti teimum níti, og tann yngri nærkast teimum áttati. Teir seta sín serliga dám á slíkar dagar.
Við sjálvar hjallarnar var manningin eisini góð - eg sigi sera góð - tí, sum ein tók til: "Har loysir seg ikki at fara uppí, tí har eru teir beru smiðir, og hvør er betri enn annar." Rætt hevði hann, men at teir kláraðu at fáa hjallarnar lidnar, tað hevði eg forsvorið. Fornagarðsbúgvar - kvinnur og menn - settu ein serligan dám á tað heila við at møta so "mannsterk". Tað er stimbrandi - ikki minst á tí sosiala frontinum - at hava eitthvørt at vera felags um, so at samansjóðingin styrknar. Tann matligi parturin má ikki undir nøkrum umstøðum undirmetast. Kvinnur komu úr ymsum heraðshornum berandi við "bakkum og skuffum" - taktum við silvurpappíri - og innihaldið var ikki at forsmáa: bollar, pálegg, smyrjibreyð, kakur - og so kaffi og te. Jú, mikil hugni undir skjøldrinum Niðri í Geil. Ein rimmar dagur í allar mátar. Opnahjallarnir eru eitt prýði fyri bygdina. Um kvøldið var hugni Niðri í Fjøru við grillaðum pylsum og vøkrum báli undir roðandi fjøllum. Kvøldið endaði við føroyskum dansi í Gjónni - undir øllum ælabogans litum - við Esther hjá Atla á Klá sum skipara.
NB!! Tað eru nógvar myndir í myndasavninum.
Fyrst og fremst er heimasíðan - bygdin.fo - ein skráseting við myndum og frágreiðingum av øllum staðanøvnunum við Gjógv, men tó er innmarkin ikki teldutøk enn. Myndasavnið, ið kann takast sum eitt klípi í varðveitsluni av virksemi og persónum, verður dúgliga vitjað. Tað er stuttligt at merkja. Heilsanir í gestabókini og viðmerkingar til myndirnar fløva.


text:
Archive for september, 2007|Monthly archive page
Afturkomin í øllum góðum
Vit eru nú afturkomin úr Asia og túrurin var sera góður. Vit hava bæði tvey ligið sjúk síðani vit komu aftur, men vónandi verður tað ikki í fleiri dagar aftrat.
Tá vit verða betri fyri fara vit at updatera nakrar myndir út á bloggin.
Burturstødd
Vit fara uttanlanda nú og vera væntandi vekk til síðst í hesum mánaðinum. Ígjøgnum hesa tíðina verður bloggurin bert updateraður um vit hava møguleika til tað. Men tá vit koma aftur, fara vit at hava nógvar spennandi myndir at vísa fram.
Gvøðny og Janus


text:
Krista Mørkøre til Paralympisku leikirnar í Rio 2016
1. september fer Krista Mørkøre við flogfarinum til Rio de Janeiro har hon skal luttaka í Paralympisku leikunum.
Leikirnir verða settir 7. september kl 17 og endahátíðin verður 18. september kl 17
Krista svimur hesar greinir og tíðir.
50m frí innleiðandi 9. sept kl 10.22
100m frí innleiðandi 13. sept kl 10.26
400m frí innleiðandi 15. sept kl 10.14
Allar tíðir eru lokalar tíðir í Rio (4 tímar aftanfyri okkum)
IPC hevur gjørt eina síðu ið savnar allar miðlar ið vísa leikirnar. https://www.paralympic.org/watch-rio-2016
Hendan
verður dagførd so hvørt.
Fleiri norðurlendskar rásir hava gjørt avtalur, og fara at hava nógvan paralympiskan ítrótt á skránni.
ÍSB fer at dagføra á facebooksíðu okkara https://www.facebook.com/itrottasambandfyribrekad/
VIt ynskja Kristu góða ferð, og góða eydnu á leikunum.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond